МОНГОЛ УЛСЫН ИХ ХУРЛЫН

ХАВРЫН ЭЭЛЖИТ ЧУУЛГАНЫ 2013 ОНЫ 7 ДУГААР САРЫН 09-НИЙ ӨДӨР

(МЯГМАР ГАРАГ)-ИЙН НЭГДСЭН ХУРАЛДААНЫ

ТОВЪЁОГ

|  |  |  |
| --- | --- | --- |
| ***№*** | ***Хэлэлцсэн асуудал*** | ***Хэдээс хэдэд*** |
| ***1.*** | ***Хуралдааны товч тэмдэглэл:*** | 1-6 |
| ***2.*** | ***Хуралдааны дэлгэрэнгүй тэмдэглэл:***  |  |
|  | 1. “Төрөөс эрдэс баялгийн салбарт баримтлах бодлого батлах тухай” Улсын Их Хурлын тогтоолын төсөл ***/хэлэлцэх эсэх асуудал үргэлжилнэ/.*** | 7-8 |
|  | 1. 2. Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Монгол Улсын Ерөнхийлөгчийн хориг.
 | 8-9 |
|  | 1. 3. Хуульчийн эрх зүйн байдлын тухай хуульд нэмэлт, өөрчлөлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Татварын мэргэшсэн зөвлөх үйлчилгээний тухай хуульд өөрчлөлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүд ***/эцсийн хэлэлцүүлэг/.***
 | 9-10 |
|  | 1. 4. Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл.
 | 10-14 |
|  | 1. 5. Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Монгол Улсын Ерөнхийлөгчийн хориг ***/үргэлжлэл/***.
 | 14-40 |
|  | 1. 6. Ойн тухай хуульд нэмэлт, өөрчлөлт оруулах тухай хуулийн төсөл ***/эцсийн хэлэлцүүлэг/.***
 | 40-44 |

**Монгол Улсын Их Хурлын 2013 оны хаврын ээлжит чуулганы**

**7 дугаар сарын 09-ний өдөр /Мягмар гараг/-ийн**

**нэгдсэн хуралдааны гар тэмдэглэл**

 Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

Өглөөний хуралдаанд ирвэл зохих 76 гишүүнээс 39 гишүүн ирж, 51.3 хувийн ирцтэйгээр хуралдаан 10 цаг 10 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.

 ***Хоцорсон:*** *Сү.Батболд-1:10, Д.Бат-Эрдэнэ-1:00, З.Баянсэлэнгэ-1:00, С.Бямбацогт-1:15, С.Ганбаатар-1:00, Д.Ганбат-1:00, Я.Санжмятав-1:15, Я.Содбаатар-1:30, О.Содбилэг-1:00;*

 ***Чөлөөтэй:*** *Н.Алтанхуяг, О.Баасанхүү, Н.Батбаяр, Д.Ганхуяг, Ч.Сайханбилэг, А.Тлейхан, Ч.Улаан;*

***Өвчтэй:*** *Ё.Отгонбаяр, Ш.Түвдэндорж;*

***Тасалсан:*** *Р.Амаржаргал, Х.Баттулга, Б.Бат-Эрдэнэ, Ц.Баярсайхан, Н.Номтойбаяр, Д.Оюунхорол, Ж.Энхбаяр.*

Үдээс өмнөх хуралдаанд нийт 60 гишүүн ирж, 78.4 хувийн ирцтэй байв.

 ***Нэг. “Төрөөс эрдэс баялгийн салбарт баримтлах бодлого батлах тухай” Улсын Их Хурлын тогтоолын төсөл /****хэлэлцэх эсэх асуудал үргэлжилнэ****/.***

 Хэлэлцэж буй асуудалтай холбогдуулан Уул уурхайн яамны Стратегийн бодлого, төлөвлөлтийн газрын дарга Ч.Отгочулуу, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Улсын Их Хурлын Эдийн засгийн байнгын хорооны ахлах зөвлөх Ж.Батсайхан, референт Д.Цэцэгмаа нар байлцав.

 Санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

 **З.Энхболд: -** Эдийн засгийн байнгын хорооноос гаргасан, “Төрөөс эрдэс баялгийн салбарт баримтлах бодлого батлах тухай” Улсын Их Хурлын тогтоолын төслийг хэлэлцэх нь зүйтэй гэсэн саналыг дэмжье.

 Зөвшөөрсөн: 35

 Татгалзсан: 4

 Бүгд: 39

 89.7 хувийн саналаар дэмжигдлээ.

 Тогтоолын төслийг анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

 Уг асуудлыг 10 цаг 15 минутад хэлэлцэж дуусав.

 ***Хоёр. Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Монгол Улсын Ерөнхийлөгчийн хориг.***

 Хэлэлцэж буй асуудалтай холбогдуулан Монгол Улсын Ерөнхийлөгчийн Хуулийн бодлогын зөвлөх Ч.Өнөрбаяр, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Улсын Их Хурлын Төрийн байгуулалтын байнгын хорооны ажлын албаны ахлах зөвлөх М.Тайшир, референт Б.Хатантуул нар байлцав.

 Улсын Их Хурал дахь Монгол Ардын намын бүлэг завсарлага авч байгаа талаар бүлгийн дарга, Улсын Их Хурлын гишүүн Н.Энхболд танилцуулав.

 Уг асуудлыг хойшлуулахаар тогтов.

 ***Гурав. Хуульчийн эрх зүйн байдлын тухай хуульд нэмэлт, өөрчлөлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Татварын мэргэшсэн зөвлөх үйлчилгээний тухай хуульд өөрчлөлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүд /****эцсийн хэлэлцүүлэг****/.***

 Хэлэлцэж буй асуудалтай холбогдуулан Хууль зүйн сайд Х.Тэмүүжин, Хууль зүйн яамны Төрийн нарийн бичгийн дарга Ж.Баярцэцэг, мөн яамны Эрх зүйн шинэчлэлийн бодлогын газрын дарга, Хууль зүйн нэгдсэн бодлогын газрын дарга, Хууль зүйн Үндэсний хүрлээнгийн захирал Х.Номингэрэл, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Улсын Их Хурлын Хууль зүйн байнгын хорооны ажлын албаны ахлах зөвлөх Э.Түвшинжаргал, зөвлөх Г.Нямдэлгэр, референт К.Пүрэвсүрэн нар байлцав.

 Хууль зүйн байнгын хорооны танилцуулгыг Улсын Их Хурлын гишүүн Л.Болд танилцуулав.

 Улсын Их Хурлын гишүүдээс санал гараагүй болно.

 **З.Энхболд: -** Хуульчийн эрх зүйн байдлын тухай хуульд нэмэлт, өөрчлөлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Татварын мэргэшсэн зөвлөх үйлчилгээний тухай хуульд өөрчлөлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүдийг баталъя.

 Зөвшөөрсөн: 45

 Татгалзсан: 6

 Бүгд: 51

 88.2 хувийн саналаар хуулийн төслүүд батлагдлаа.

 Уг асуудлыг 10 цаг 20 минутад хэлэлцэж дуусав.

 ***Дөрөв. Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл.***

 Хэлэлцэж буй асуудалтай холбогдуулан Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Улсын Их Хурлын Төрийн байгуулалтын байнгын хорооны ажлын албаны ахлах зөвлөх М.Тайшир, референт Б.Хатантуул нар байлцав.

 Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг Улсын Их Хурлын дарга З.Энхболд танилцуулав.

 **З.Энхболд: -** Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя.

 Зөвшөөрсөн: 40

 Татгалзсан: 13

 Бүгд: 53

 75.5 хувийн саналаар тогтоолын төсөл батлагдлаа.

***Хуралдаан 10 цаг 25 минутад завсарлаж, 12 цаг 35 минутаас үргэлжлэв.***

 Улсын Их Хурал дахь Монгол Ардын намын бүлгийн дарга Н.Энхболд “Үндэсний их баяр наадмын тухай хуульд нэмэлт, өөрчлөлт оруулах тухай” хуульд тавьсан Монгол Улсын Ерөнхийлөгчийн хоригтой холбогдуулан авсан завсарлагааны хугацаа дууссаныг мэдэгдэв.

 ***Хоёр. Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Монгол Улсын Ерөнхийлөгчийн хориг /****үргэлжлэл****/.***

 Хэлэлцэж буй асуудалтай холбогдуулан Монгол Улсын Ерөнхийлөгчийн Хуулийн бодлогын зөвлөх Ч.Өнөрбаяр, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Улсын Их Хурлын Төрийн байгуулалтын байнгын хорооны ажлын албаны ахлах зөвлөх М.Тайшир, референт Б.Хатантуул нар байлцав.

 Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Ерөнхийлөгчийн хоригийг Монгол Улсын Ерөнхийлөгчийн Хуулийн бодлогын зөвлөх Ч.Өнөрбаяр, Төрийн байгуулалтын байнгын хорооны санал, дүгнэлтийг Улсын Их Хурлын гишүүн Су.Батболд, Хууль зүйн байнгын хорооны санал, дүгнэлтийг Улсын Их Хурлын гишүүн Л.Болд нар танилцуулав.

 Танилцуулгуудтай холбогдуулан Улсын Их Хурлын гишүүн Р.Гончигдорж, Б.Болор нарын тавьсан асуултад Монгол Улсын Ерөнхийлөгчийн Хуулийн бодлогын зөвлөх Ч.Өнөрбаяр хариулж, тайлбар хийв.

 Улсын Их Хурлын гишүүн Ц.Нямдорж, Д.Арвин, Д.Эрдэнэбат, Я.Содбаатар, Р.Гончигдорж, Д.Лүндээжанцан, Су.Батболд, Д.Хаянхярваа, Н.Энхболд, Ө.Энхтүвшин, С.Баярцогт нар үг хэлэв.

 **З.Энхболд: -** Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Ерөнхийлөгчийн хоригийг хүлээн зөвшөөрөх нь зүйтэй гэсэн саналыг дэмжье.

 Зөвшөөрсөн: 36

 Татгалзсан: 24

 Бүгд: 60

 60.0 хувийн саналаар хоригийг хүлээж авлаа.

 Хоригийг хүлээж авсан тул “Ерөнхийлөгчийн хоригийн тухай” Улсын Их Хурлын тогтоолыг баталъя.

 Зөвшөөрсөн: 37

 Татгалзсан: 23

 Бүгд: 60

 61.7 хувийн саналаар тогтоол батлагдлаа.

 Улсын Их Хурлын дарга З.Энхболд ***“*Ерөнхийлөгчийн хоригийн тухай*”*** Монгол Улсын Их Хурлын тогтоолын эцсийн найруулгыг уншиж танилцуулав.

Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

 Улсын Их Хурлын гишүүд дээрх тогтоолын эцсийн найруулгыг сонсов.

 **З.Энхболд: -** Үндэсний их баяр наадмын тухай хуульд нэмэлт, өөрчлөлт оруулах тухай хууль хүчингүй болсонд тооцох тухай хуулийг баталъя.

 Зөвшөөрсөн: 38

 Татгалзсан: 22

 Бүгд: 60

 63.3 хувийн саналаар хууль батлагдлаа.

 Улсын Их Хурлын дарга З.Энхболд ***“Үндэсний их баяр наадмын тухай хуульд нэмэлт, өөрчлөлт оруулах тухай хууль хүчингүй болсонд тооцох тухай”*** хуулийн эцсийн найруулгыг уншиж танилцуулав.

Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

 Улсын Их Хурлын гишүүд дээрх хуулийн эцсийн найруулгыг сонсов.

 Уг асуудлыг 14 цаг 10 минутад хэлэлцэж дуусав.

 ***Тав. Ойн тухай хуульд нэмэлт, өөрчлөлт оруулах тухай хуулийн төсөл /****эцсийн хэлэлцүүлэг/.*

Хэлэлцэж буй асуудалтай холбогдуулан Байгаль орчин, ногоон хөгжлийн сайд С.Оюун, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Улсын Их Хурлын Байгаль орчин, хүнс, хөдөө аж ахуйн байнгын хорооны ажлын албаны ахлах зөвлөх Р.Батсүх, референт З.Оюунсүрэн, Б.Баярмаа нар байлцав.

 Байнгын хорооны танилцуулгыг Улсын Их Хурлын гишүүн С.Дэмбэрэл танилцуулав.

 Танилцуулгатай холбогдуулан Улсын Их Хурлын гишүүн Д.Лүндээжанцангийн тавьсан асуултад Улсын Их Хурлын гишүүн Г.Баярсайхан, Байгаль орчин, ногоон хөгжлийн сайд С.Оюун нар хариулж, тайлбар хийв.

 Улсын Их Хурлын гишүүдээс санал гараагүй болно.

**З.Энхболд: -** Байгаль орчин, хүнс, хөдөө аж ахуйн байнгын хорооноос гаргасан, Төслийн 4 дүгээр зүйлд 20 дугаар зүйлийн 20.1.4 дэх заалт, 28.4, 38.1 дэх хэсгийн хаалтан доторх “/байхгүй бол сум, дүүргийн эрх бүхий албан тушаалтан/ гэснийг “/байхгүй бол тухайн нутаг дэвсгэрийн байгаль хамгаалагч/” гэж өөрчлөх заалтыг нэмэх гэсэн саналыг дэмжье.

 Зөвшөөрсөн: 43

 Татгалзсан: 15

 Бүгд: 58

 74.1 хувийн саналаар дэмжигдлээ.

 Ойн тухай хуульд нэмэлт, өөрчлөлт оруулах тухай хуулийн төслийг баталъя.

 Зөвшөөрсөн: 41

 Татгалзсан: 17

 Бүгд: 58

 70.7 хувийн саналаар хуулийн төсөл батлагдаж байна.

 Улсын Их Хурлын дарга З.Энхболд ***“Ойн тухай хуульд нэмэлт, өөрчлөлт оруулах тухай”*** хуулийн эцсийн найруулгыг уншиж танилцуулав.

Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

 Улсын Их Хурлын гишүүд дээрх хуулийн эцсийн найруулгыг сонсов.

 ***Хуралдаан 14 цаг 20 минутад өндөрлөв.***

 **Тэмдэглэлтэй танилцсан:**

 ТАМГЫН ГАЗРЫН ЕРӨНХИЙ

 НАРИЙН БИЧГИЙН ДАРГА Б.БОЛДБААТАР

 **Тэмдэглэл хөтөлсөн:**

 ПРОТОКОЛЫН АЛБАНЫ

ШИНЖЭЭЧЦ.АЛТАН-ОД

**МОНГОЛ УЛСЫН ИХ ХУРЛЫН**

**2013 ОНЫ ХАВРЫН ЭЭЛЖИТ ЧУУЛГАНЫ**

**7 ДУГААР САРЫН 09-НИЙ ӨДӨР /МЯГМАР ГАРАГ/-ИЙН**

**НЭГДСЭН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 ***Хуралдаан 10 цаг 10 минутад эхлэв.***

 **З.Энхболд: -** Улсын Их Хурлын 2013 оны хаврын ээлжит чуулганы 7 дугаар сарын 09 өдрийн хуралдаанд ирвэл зохих 76 гишүүнээс 39 гишүүн хүрэлцэн ирж 51.3 хувийн ирцтэй байгаа учраас чуулганы хуралдаан эхэлж байна.

 Чуулганы хуралдаанаар хэлэлцэх асуудлыг танилцуулъя. Өнөөдөр дөрвөн асуудалтай. Эхний асуудал Төрөөс эрдэс баялгийн салбарт баримтлах бодлого батлах тухай Улсын Их Хурлын тогтоолын төсөл. Хэлэлцэх эсэх асуудал үргэлжлэн хэлэлцэгдэнэ.

 Хоёрдугаарт, Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Монгол Улсын Ерөнхийлөгчийн хориг.

 Гуравдугаарт, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуулийн төслүүдийн эцсийн хэлэлцүүлгийг хийнэ.

 Дөрөвдүгээр асуудал, Байнгын хорооны бүрэлдэхүүнд өөрчлөлт оруулах асуудал хэлэлцэнэ.

 Ойн тухай хуулийг өнөөдрийн хэлэлцүүлгээс хасаж байгаа. Байгаль хамгаалдаг хүнээр байгаль сүйтгүүлдэг эрх олгох тухай зарчмын зөрүүтэй хууль ирсэн учраас дахиж судлах хэрэгтэй байна.

 Тахарын албаны тухай хууль, Гэрч, хохирогчийг хамгаалах тухай, Төлбөрийн чадваргүй яллагдагчид үзүүлэх хууль зүйн туслалцааны тухай хууль, Цагдаагийн албаны тухай хуулиудын эцсийн найруулгыг та бүхэнд тараасан. Энийг бас хэлэлцэнэ.

 Хэлэлцэх асуудал дээр саналтай гишүүд байна уу? Хэлэлцэх асуудлаа баталлаа. Д.Ганхуяг сайд хаана байна. Нөгөө Оюу Толгойн нээлтэнд явчихсан уу. Энэ эрдэс баялгийн асуудлыг яах вэ? Хэн асуултад хариулах вэ? Одоо бол шууд санал хураах дээр байгаа юм уу. Тийм ээ. Асуулт хариулт дуусчихсан юм уу.

***Нэг. “Төрөөс эрдэс баялгийн салбарт баримтлах бодлого батлах тухай” Улсын Их Хурлын тогтоолын төсөл (****хэлэлцэх эсэх асуудал үргэлжилнэ****)***

 За Төрөөс эрдэс баялгийн салбарт баримтлах бодлого батлах тухай Улсын Их Хурлын тогтоолын хэлэлцэх асуудал үргэлжилж байна. Асуулт хариулт дуусаад, үг хэлээд дуусчихсан юм байна. Тогтоолын төслийн хэлэлцэх эсэх асуудлаар санал хураалт явуулна. Санал хураахад бэлэн үү? За санал хураая. Энийг эсэргүүцэж байгаа гишүүн байхгүй байлгүй дээ. Санал хураая.

 Байнгын хорооны саналаар Төрөөс эрдэс баялгийн салбарт баримтлах бодлого батлах тухай Улсын Их Хурлын тогтоолын төслийг хэлэлцэх нь зүйтэй гэж санал хураая. Санал хураалт.

 39 гишүүн оролцож 35 гишүүн зөвшөөрч, 89.7 хувийн саналтайгаар тогтоолын төслийг хэлэлцэх нь зүйтэй гэж үзсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүллээ.

***Хоёр. Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Монгол Улсын Ерөнхийлөгчийн хориг***

 Дараагийн асуудал. Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Монгол Улсын Ерөнхийлөгчийн хоригийг хэлэлцье. Ерөнхийлөгчийн хоригийг Ерөнхийлөгчийн хуулийн бодлогын зөвлөх Ч.Өнөрбаяр танилцуулна. Индэрт урьж байна.

 Н.Энхболд гишүүн. Нямаагийн Энхболд гишүүн.

 **Н.Энхболд: -** Гишүүддээ энэ өглөөний мэнд хүргэе. Үндэсний их баяр наадмын тухай хуульд оруулсан нэмэлт, өөрчлөлтийн тухай хуульд Монгол Улсын Ерөнхийлөгч хориг тавьсан байгаа. Яг энэ хоригтой холбоотой асуудал биш. Ер нь Үндэсний их баяр наадмыг тэмдэглэж зохион байгуулж байгаа асуудалтай холбогдуулаад наадам зохион байгуулах комиссоос манай бүлэг асууж тодруулах зүйлүүд байна. Энэтэй холбогдуулаад бид түр завсарлага авч байна, бүлгийн хувьд.

 **З.Энхболд: -** Аль асуудлаас.

 **Н.Энхболд: -** Хоёр дахь асуудлаар.

 **З.Энхболд: -** Хориг хэлэлцэгдэхгүй гэсэн үг. Тийм үү?

 **Н.Энхболд: -** Тийм. Энэ дээр. Яг хоригтой нь холбоотой асуудал биш. Тодруулаад хэлэхэд баяр наадмыг зохион байгуулж байгаатай холбоотой асуудлаар наадмыг зохион байгуулах комиссоос тодруулга авах шаардлага байна гэж.

 **З.Энхболд: -** Хоригтой холбоотой асуудлаар завсарлага авч байгаа юм уу?

 **Н.Энхболд: -** Тэгж байна.

 **З.Энхболд: -** Ардын намын бүлэг Ерөнхийлөгчийн хоригтой холбоотой асуудлаар хэд хоногийн завсарлага авах юм. 5 хоногийн завсарлага л авна шүү дээ. 5 дотор нэг тоо хэлэх ёстой.

 **Н.Энхболд: -** Маргааш завсарлах юм, 1 хоногийн л..

 **З.Энхболд: -** 1 хоногийн завсарлага авна шүү дээ. Хоёрдугаар асуудлаас 1 хоногийн завсарлага авлаа. Завсарлага өглөө.

***Гурав. Хуульчийн эрх зүйн байдлын тухай хуульд нэмэлт, өөрчлөлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Татварын мэргэшсэн зөвлөх үйлчилгээний тухай хуульд өөрчлөлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүд***

***(****эцсийн хэлэлцүүлэг****)***

 Дараагийн асуудал. Хуульчийн эрх зүйн байдлын тухай хуульд нэмэлт, өөрчлөлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Татварын мэргэшсэн зөвлөх үйлчилгээний тухай хуульд өөрчлөлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүдийн эцсийн хэлэлцүүлэг явуулъя.

Хуулийн төслүүдийн талаар Хууль зүйн байнгын хорооны танилцуулгыг Улсын Их Хурлын гишүүн С.Баярцогт танилцуулна. С.Баярцогт байхгүй байгаа юм уу? С.Баярцогт байхгүй байна. Хэн унших юм. За Л.Болд гишүүн уншъя.

 **Л.Болд: -** Улсын Их Хурлын дарга, эрхэм гишүүд ээ,

 Монгол Улсын Засгийн газраас Улсын Их Хуралд 2013 оны 6 дугаар сарын 28-ны өдөр өргөн мэдүүлсэн Хуульчийн эрх зүйн байдлын тухай хуульд нэмэлт, өөрчлөлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Татварын мэргэшсэн зөвлөх үйлчилгээний тухай хуульд өөрчлөлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүдийн анхны хэлэлцүүлгийг Улсын Их Хурлын 2013 оны 7 дугаар сарын 05-ны өдрийн нэгдсэн хуралдаанаар хийж эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

 Тус Байнгын хороо 2013 оны 7 дугаар сарын 08-ны өдрийн хуралдаанаараа дээрх хуулийн төслүүдийг нэгдсэн хуралдаанд бэлтгэх асуудал хэлэлцээд Улсын Их Хурлын чуулганы хуралдааны дэгийн тухай хуулийн 23.1-д заасны дагуу нэгдсэн хуралдааны анхны хэлэлцүүлгээр олонхийн дэмжлэг авсан саналыг төсөлд нэмж тусган эцсийн хувилбарыг төсөл болон эцсийн хэлэлцүүлэгт бэлтгэсэн тухай танилцуулгыг нэгдсэн хуралдаанд оруулж байна.

 Байнгын хорооны хуралдаан дээр хуулийн төслүүдийг батлагдсан өдрөөс нь эхлэн дагаж мөрдөхөөр тогтсон бөгөөд татварын мэргэшсэн зөвлөх үйлчилгээний тухай хуульд өөрчлөлт оруулах тухай хуулийн төслийн 6.1.1 дэх заалтын талаар анхны хэлэлцүүлэгт Төсвийн байнгын хорооноос ирүүлсэн саналыг чуулганы нэгдсэн хуралдаанаар санал хурааж шийдвэрлэснээр татварын хууль тогтоомжийн талаар зөвлөгөө өгөх, түүнийг хэрэгжүүлэхтэй холбогдуулан мэргэжлийн туслалцаа үзүүлэх, сурталчлан танилуулах гэж өөрчлөн найруулж төсөлд тусгалаа.

 Хуулийн төслүүдийг чуулганы нэгдсэн хуралдаанаар хэлэлцүүлж батлуулах саналыг Байнгын хорооны хуралдаанд оролцсон гишүүдийн олонх дэмжсэн бөгөөд хууль Улсын Их Хурлын бусад шийдвэр боловсруулах, өргөн мэдүүлэх журмын тухай хуульд заасны дагуу хуулийн төслүүдэд хууль тогтоомжийн бичлэг, техникийн шинжтэй засварыг хийсэн төслүүдийг та бүхэнд тараасан болно.

 Улсын Их Хурлын эрхэм гишүүд ээ,

 Дээрх хуулийн төслүүдийг хэлэлцэн баталж өгөхийг та бүхнээс хүсье.

 Анхаарал тавьсанд баярлалаа.

 **З.Энхболд: -** Байнгын хорооны танилцуулгатай холбогдуулан асуулттай гишүүд байна уу? Асуулттай гишүүн алга байна.

 Хуульчийн эрх зүйн байдлын тухай хуульд нэмэлт, өөрчлөлт оруулах тухай, Нөхөрлөлийн тухай хуульд нэмэлт, өөрчлөлт оруулах тухай, Татварын мэргэшсэн зөвлөх үйлчилгээний тухай хуульд өөрчлөлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслүүдийг баталъя гэсэн санал хураая. Санал хураалт.

 51 гишүүн оролцож, 45 гишүүн зөвшөөрч, 88.2 хувийн саналаар хуулийн төслүүд батлагдлаа.

 Ажилласан гишүүд, ажлын хэсгийнхэнд баярлалаа.

 Эцсийн найруулга. Саяны батлагдсан Хуульчийн эрх зүйн байдлын тухай хуулийн нэмэлт, өөрчлөлт, Нөхөрлөлийн тухай хуульд нэмэлт, өөрчлөлт, Татварын мэргэшсэн зөвлөх үйлчилгээний тухай хуульд өөрчлөлт, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хуульд өөрчлөлт оруулах тухай 4 хуулийн эцсийн найруулга дээр саналтай гишүүд байна уу? Х.Тэмүүжин.

 **Х.Тэмүүжин: -** Цагдаагийн албаны тухай хуульд дээр 7, 8 санал байна.

 **З.Энхболд: -** Хаана гэнэ ээ?

 **Х.Тэмүүжин: -** Цагдаагийн албаны тухай хууль.

 **З.Энхболд: -** 4 хуулийн эцсийн найруулгууд дараа уншина. Одоо бол зөвхөн энэ нөхөрлөлтэй холбоотой. Байхгүй гэсэн үг үү.

 ***Дөрөв. Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл***

 Дараагийн асуудал. Зарим Байнгын хорооны бүрэлдэхүүнд өөрчлөлт оруулах тухай тогтоолын төсөл байгаа.

 Улсын Их Хурлын гишүүн Санжаасүрэнгийн Оюуныг Нийгмийн бодлого, боловсрол, соёл, шинжлэх ухааны байнгын хорооны бүрэлдэхүүнээс чөлөөлж, Улсын Их Хурлын гишүүн Долгорсүрэнгийн Сумъяабазарыг Нийгмийн бодлого, боловсрол, шинжлэх ухааны болон Өргөдлийн байнгын хорооны гишүүнээр баталсугай гэдэг ийм тогтоол байгаа. Гишүүд хоорондоо тохиролцсон гэсэн.

 Энэ тогтоолыг батлах санал хураалт явуулъя. Гишүүдэд тараасан байгаа. Санал хураалт.

 53 гишүүн оролцож, 40 гишүүн зөвшөөрч, 75.5 хувийн саналаар зарим Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоол батлагдлаа.

 За одоо 4 хуулийн эцсийн найруулга гишүүдэд тараасан байгаа. Эхнийх Тахарын албаны тухай, Хоёр дахь нь Гэрч, хохирогчийг хамгаалах тухай, Гурав дахь нь Төлбөрийн чадваргүй яллагдагчид үзүүлэх хууль зүйн туслалцааны тухай, Цагдаагийн албаны тухай. Эдгээр хуулиудын эцсийн найруулга дөнгөж сая тараасан байна. Гишүүд унших шаардлагатай гэвэл би маргааш эцсийн найруулга сонсгоё. Одоо гар дээр чинь байгаа шүү дээ. Аваад уншаадах. Тийм учраас би одоо хэлэлцэх асуудлаас хасаад маргааш хаалтын чуулган 14 цагийн чуулганы үеэр эцсийн найруулгаа сонсоно. Энэ өөрөө их том хуулиуд. Ийм зузаан цаас байгаа учраас унших хэрэгтэй. Эцсийн найруулгыг маргааш сонсгоно.

 Өнөөдрийн чуулганы хэлэлцэх асуудал ингээд дуусч байна. Одоо Төрийн шагнал хүртсэн Улсын Их Хурлын гишүүдийг би өрөөндөө урьж байна. Дээр нь Ё.Отгонбаяр гишүүн, Ц.Оюунгэрэл сайд хоёр Тиранозаурус Батаарыг авчирсан талархлын бичиг гардуулна. Х.Баттулга сайдын 50 насны мөнгөн аягыг гардуулна. Тэгээд эдгээр гишүүдийг өрөөндөө урьж байна. Шагнал гардуулна.

 За 12 цагт Ерөнхийлөгчийн хоригийн завсарлага дуусах учраас 12 цагаас буцаад цуглая. Өглөөний хуралдаан өндөрлөж байна.

***Хуралдаан 10 цаг 25 минутад завсарлаж, 12 цаг 35 минутаас үргэлжлэв.***

 **З.Энхболд: -** Үдээс хойшхи хуралдаан байхгүй. 12 цагт Монгол Ардын Намын бүлгийн авсан завсарлагааны хугацаа дуусч байгаа. Ингээд Н.Энхболд гишүүн Микрофонд тэрийгээ хэлээдэх. Нямаагийн Энхболд.

 **Н.Энхболд: -** За баярлалаа. Энэ Улсын баяр наадмыг Үндэсний их баяр наамдын тухай нийтийн тэмдэглэх баярын болон тэмдэглэлт өдрүүдийн тухай хуулиудын дагуу зохион байгуулах ёстой. Өчигдөр Улсын Их Хурлын гишүүдэд үдээс хойш, зарим нь өнөө өглөө авсан байх. Их наадмын урилга, бусад материал, хөтөлбөр тарсан. Энэ материал дээр хуулиас өөрөөр үндэсний их баяр наадмыг нэрлэсэн. Тулгар төр байгуулагдсаны ой, за Үндэсний их баяр наадам гэсэн утгаар бичсэн, зарласан. Тэрүүгээр сурталчилгаа явж байгаа ийм асуудал гарсан. Тэгээд энэний дагуу бид нар яагаад хуулийн дагуу баяр наадмаа зохион байгуулахгүй байгаа юм бэ гэдэг асуудлаар наадам зохион байгуулах Үндэсний хорооны дарга, Төрийн ёслолын албанаас тодруулга авсан юм.

 Ер нь бидэнд бол энэ эв нэгдэл, үнэт зүйлс, бахархах хайрлах хамгаалах зүйлүүд бичигдээгүй хуулиар тогтсон хэвшсэн зүйлүүд. Бичигдсэн хуулиар энэ баяр наадам бол Монгол Улсын тусгаар тогтнол, бүрэн эрхт байдлыг бэлгэдсэн үндэсний их баяр наадам мөн гээд хуулинд ийм үгээр заасан байгаа.

 Дээр нь энэ Үндэсний их баяр наадмын тухай хуулийн 2.5-д Их Монгол Улс байгуулагдсаны тэгш ой, үндэсний тусгаар тогтнолоо сэргээн тогтоосон Ардын хувьсгалын ой, Нийслэлийн баяр наадмын улсын баяр наадамтай хамтран тэмдэглэж болно гэж. Өөрөөр хэлбэл энэ наадмыг Их Монгол Улс байгуулагдсаны ой, Ардын Хувьсгалын ой гэсэн нэрээр хуулийнх нь дагуу нэрлэж явах ёстой. За тулгар төр энэ тэрийн асуудлаар бид нар хуулин дээр янз бүрийн юм байхгүй болохоор асууж тодруулах зүйл байгаагүй. Яагаад хуульд заасан Ардын Хувьсгалын ой гэдэг үгийг нь авч хаясан юм бэ гэдэг асуудлыг Үндэсний хорооны даргад тавьсан. Үндэсний хорооны дарга Д.Тэрбишдагва би хуулийн дагуу, би яг үг үсэгтэй нь Ардын Хувьсгалын 92 жилийн ой гэсэн үгтэй нь. Өөрөөр хэлбэл Үндэсний тусгаар тогтнолоо сэргээн тогтоосон үйл явдлыг оролцуулж нэрлэж төлөвлөгөөгөө баталсан. Гэтэл Төрийн ёслолын албанаас бидэнд танилцуулснаар бол энэ нь Ерөнхийлөгчийн Тамгын газар дээр очоод хянагдаад Ардын Хувьсгалын буюу тусгаар тогтнол бүрэн эрхт байдлыг бэлгэдсэн утгыг нь, үгийг нь хасаж баталсан гэдэг ийм үг, тайлбар бидэнд хэлсэн.

 Энэ Үндэсний их баяр наадмын тухай хуулиар наадмыг Засгийн газар, түүний байгуулсан Үндэсний хороо зохион байгуулах ёстой. Түүнээс биш Ерөнхийлөгч юм уу, Ерөнхийлөгчийн Тамгын газрын зүгээс, тэр тусмаа хуулиар агуулга, үзэл санаа агуулсан зүйл хийх ёсгүй гэж үзэж байгаа юм.

 Иймд бид нар Үндэсний хорооны мэдээллийг сонсоод наадмын Монгол Улсын тусгаар тогтнол, бүрэн эрхт байдлыг бэлгэдсэн утгаар нь, тэр нэрээр нь зохион байгуулж явуулах ёстой гэсэн чиглэлийг өгсөн. Шаардлага зохион байгуулах хороонд тавьсан. Үндэсний хорооны дарга Д.Тэрбишдагва бид хуулиа барьж ажиллаж ирсэн. Хууль бус өөр утга агуулга оруулсан зүйлүүд зохион байгуулах хороотой холбоогүй. Эхнээсээ хуулиа барьж ирсэн, цаашдаа ч энэнийхээ дагуу ажиллана гэдгээ бидэнд мэдэгдсэн.

 Ер нь зүгээр баяр наадмын сурталчилгаа, зар элдэв юм нь дээр хүртэл Ардын Хувьсгалын гэдэг үгийг нь хэрэглэж болохгүй гэсэн дарамт шахалт ирж байгаа тухай хэвлэл мэдээллийн байгууллагууд ярьж байна. Тийм байж болохгүй. Хуулийн дагуу үндсэн утга агуулгаар нь энэ бол Монгол Улсын тусгаар тогтнол бүрэн эрхт байдлыг бэлгэдсэн Үндэсний их баяр наадам. Тийм учраас үндэсний тусгаар тогтнолоо сэргээн тогтоосон Ардын Хувьсгалын ой гэдэг нэрээр нь явах нь зүйтэй гэж Үндэсний хороотой ойлголцсон гэж бодож байгаа. Д.Тэрбишдагва дарга энэнээс хойш наадмын дуустал хугацаанд хуулийн дагуу, байж ирсэн зарчмын дагуу наадмын ажлыг зохион байгуулна гэдгээ бидэнд хэлсэн.

 Тийм учраас завсарлагаа авсан ажлаа дуусгасан. Шаардлагатай бол яах вэ гишүүд асууна биз. Өөрөө ч бас энэ талаар хэвлэл мэдээллийнхэнд бас ярьж өгч байна лээ. Ирэх байх аа. Шаардлагатай бол гишүүд асуугаарай. Ингээд манай завсарлага дууслаа. Хэлэлцэх асуудалдаа оръё.

 **З.Энхболд: -** Ойн тухай хуулийг яг одоо гаргах шаардлагын талаар..

 **Н.Энхболд: -** Ямар ойн тухай.

 **З.Энхболд: -** Ойн тухай хуулийг намар болъё гээд өглөө шийдсэн шүү дээ.

 **Н.Энхболд: -** Өнөөдөр уг нь хэлэлцэх асуудлыг жагсаалт дотор Ойн тухай хууль орсон байсан. Энэний түрүүчийн хуралдаан дээр бас нэг үл ойлголцох зүйл гараад тэр хуулийнх нь өргөн барьсан өөрчлөлт шинэчлэлийн гол агуулга болсон заалт нь уначихсан юм. Тэгээд Байнгын хороогоороо дахиж яриад гуравны хоёроор тэр асуудлаа босгоод ирсэн юм билээ. Тэгэхээр энэ асуудлаа гаргачих нь зүйтэй гэж бид нар бүлгийн зүгээс үзэж байгаа.

 За Байнгын хорооны Г.Баярсайхантай санал солилцсон. Хуулиа гаргачихъя гэж.

 **З.Энхболд: -** Хууль санаачлах эрх рүү …

 **Н.Энхболд: -** Хууль санаачлагч ийм байр суурьтай байгаа юм билээ.

 **З.Энхболд: -** Л.Энх-Амгалан. Г.Баярсайхан сайд байхгүй байна, С.Оюун сайд хоёр. Энэ хууль нь одоо гарах шаардлага байна уу? Эхлээд Л.Энх-Амгалан гишүүн.

 **Л.Энх-Амгалан: -** За баярлалаа. Тэгэхээр Ойн тухай хуульд нэмэлт, өөрчлөлт оруулах зайлшгүй шаардлага нь яг юу байв гэдэг дээр бас тодорхой мэдээллүүд өгье гэж бодож байна л даа. Гол нь энэ Ойн тухай хууль батлагдаж гарснаар яг амьдрал хэрэгжээд эхлэхээр. Өнгөрсөн жил яг хэрэгжиж эхэлсэн. Тэгээд орон нутагт хэрэгжээд эхлэхээрээ яг иргэд өөрсдөө түлш ахуйн хэрэглээнийхээ модыг бэлтгэх энэ эрх нь хууль дээр байсан. Тэгээд энэ хуулийг буруу сурталчилсан. Энэ хуулийн заалтыг буруу сурталчилсанаас болоод бас буруу ойлголт болж өнгөрсөн жилүүдэд, өнгөрсөн өвөл бол энэ ойтой сумдууд иргэдийг бухимдуулсан ийм асуудлууд гарсан юм.

 Тэгээд эндээс үндэслээд ерөнхийдөө энэ Ойн тухай хууль дээр 3 заалт дээр өөрчлөлт хийж өгье гэсэн энэ үндэслэлээр би хууль санаачилсан байгаа. Тэгээд энийг Засгийн газар дэмжээд Засгийн газар бас тодорхой нэмж түрүүний Ойн тухай хууль батлагдаж гарахад дутуу орхигдсон зүйлүүдээ бас нэмж оруулсан ийм зүйл байгаа.

 Энүүгээр ерөөсөө гурван асуудал л байж байгаа юм л даа. Нэгдүгээрт, яг энэ ойд түймэр гаргахад түймэр гаргасан хүмүүстээ хуулийн этгээдүүдтэй ямар хариуцлага тооцох юм бэ гэдгийг нэгдүгээр тодорхой болгож байгаа. Маш тодорхой болгож байгаа. Хариуцлагыг маш тодорхой болгож байгаа.

 Хоёрдугаарт нь, сумын иргэдийн хурлаас иргэдийн түлшний мод, ахуйн хэрэгцээний модны төлөвлөгөө гэж жил бүр баталж гаргадаг. Энэ баталж гаргасан төлөвлөгөөн дээр үндэслээд Засаг дарга, түүний томилсон албан тушаалтан одоо гоожин бичиж өгдөг ийм тогтолцоо байгаа. Энийг хэрэв тухайн суманд нь одоо ойн анги байхгүй бол тухайн нутаг дэвсгэрийн байгаль хамгаалагч нь тэр сумынхаа Иргэдийн Хурлаас баталж гаргасан төлөвлөгөөн дээр үндэслэж гоомжин бичиж өгдөг нэг ийм иргэдэд арай нэг жаахан хүнд суртал багатай ийм төрийн үйлчилгээг хүргэе гэсэн ийм зориулалтаар ийм өөрчлөлтийг хийж байгаа юм.

 **З.Энхболд: -** С.Оюун сайд, энэ хууль анх төсөл байхад нь Засгийн газар санал өгсөн юм билээ. Хэлэлцүүлгийн явцад өөрчлөгдсөн хэсэг нь одоогийн Байгаль орчны яамны бодлоготой нийцэж байгаа юу, үгүй юу? Одоо бол Засаг дарга зөвшөөрөл өгдөгөөс. Байгаль хамгаалагч зөвшөөрөл өгдөгөөр явах гээд байна шүү дээ.

 **С.Оюун: -** Ойн ангитай газруудад бол ойн анги байдаг газруудад хууль хэвээрээ байгаа. Ойн анги байхгүй газруудад ийм шинэ зохицуулалт оруулж ирж байгаа. Л.Энх-Амгалан гишүүний оруулж ирсэн саналуудыг Засгийн газар дэмжсэн. Одоо манай бодлогод бас нийцэж байгаа. Энэ өөрчлөлтүүд нь ч гэсэн Л.Энх-Амгалан гишүүн анх санаачилсан бас концепцийн хүрээнд явж байгаа гэж өчигдөр Байнгын хороон дээр бид нар бас ойлголцоод л хоёрдугаар хэлэлцүүлгээр санал хураагаад дэмжигдсэн байгаа.

 **З.Энхболд: -** Үндэсний баяр наадмын тухай хуулийн хориг болон Ойн хуулийг хэлэлцээд завсарлая.

***Хоёр. Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Монгол Улсын Ерөнхийлөгчийн хориг***

***(****үргэлжлэл****)***

Үндэсний баяр наадмын тухай хуулийн Ерөнхийлөгчийн тавьсан хоригийг Хуулийн бодлогын зөвлөх Ч.Өнөрбаяр танилцуулна. Индэрт урьж байна.

 **Ч.Өнөрбаяр: -** Улсын Их Хурлын дарга, Эрхэм гишүүд ээ,

 Монгол Улсын Их Хурлаас 2013 оны 7 дугаар сарын 05-ны өдөр баталсан Үндэсний баяр наадмын тухай хуульд нэмэлт, өөрчлөлт оруулах тухай хуультай Монгол Улсын Ерөнхийлөгч танилцаад дараах үндэслэлээр хориг тавьж байна. Үүнд,

 Үндэсний баяр наадмын тухай хуулийг батлахдаа олон улсын жишиг, өнөөгийн хөгжлийн чиг хандлагыг харгалзан нийт ард иргэдээрээ нээлттэй хэлэлцүүлж мэргэжлийн байгууллагуудын саналыг авч өргөн хүрээнд шинэчлэх найруулах нь зүйтэй гэж үзсэн юм.

 Ийнхүү үзсэн учраас Монгол Улсын Үндсэн хуулийн 33 дугаар зүйлийн 1 хэсгийн 1, Монгол Улсын Ерөнхийлөгчийн тухай хуулийн 12 дугаар зүйлийн 8 дахь хэсэгт заасан бүрэн эрхийнхээ хүрээнд бүхэлд нь хориг тавьж байна.

 Уг асуудлыг хэлэлцэж холбогдох хууль тогтоомжийн дагуу шийдвэр гаргаж өгөхийг та бүхнээс хүсье.

 Анхаарал хандуулсанд баярлалаа.

 **З.Энхболд: -** Төрийн байгуулалтын байнгын хорооны санал, дүгнэлтийг Улсын Их Хурлын гишүүн Сундуйн Батболд танилцуулна. Индэрт урьж байна.

 **С.Батболд: -** Улсын Их Хурлын дарга, Эрхэм гишүүд ээ,

 Монгол Улсын Их Хурлын 2013 оны 7 дугаар сарын 05-ны өдөр баталсан Үндэсний их баяр наадмын тухай хуульд нэмэлт, өөрчлөлт оруулах тухай хуульд Монгол Улсын Ерөнхийлөгч 2013 оны 7 дугаар сарын 08-ны өдөр бүхэлд нь хориг тавьсан билээ.

 Монгол Улсын Ерөнхийлөгч Үндэсний их наадмын тухай хуулийг олон улсын жишиг, өнөөгийн хөгжлийн чиг хандлагыг харгалзан нийт ард иргэдээр нээлттэй хэлэлцүүлж, мэргэжлийн байгууллагуудын саналыг авч өргөн хүрээнд шинэчлэн найруулах нь зүйтэй гэж үзжээ.

 Төрийн байгуулалтын байнгын хороо энэхүү асуудлыг 2013 оны 7 сарын 08-ны өдрийн хуралдаанаараа хэлэлцсэн болно.

 Байнгын хорооны хуралдаанаар асуудлыг хэлэлцэх явцад Улсын Их Хурлын гишүүдийн зүгээс хоригийг хүлээж авах нь зүйтэй гэсэн саналыг олонхи нь гаргасан бөгөөд Монгол Улсын Ерөнхийлөгчөөс 2013 оны 7 сарын 05-ны өдөр баталсан Үндэсний их баяр наадмын тухай хуульд нэмэлт, өөрчлөлт оруулах тухай хуульд бүхэлд нь тавьсан хоригийг хүлээн авах эсэх асуудлаар санал хураалт явуулахад Байнгын хорооны хуралдаанд оролцсон гишүүдийн дийлэнхи олонхи нь хоригийг хүлээн авах нь зүйтэй гэж үзсэн болно.

 Байнгын хороо хоригийг хүлээн авах нь зүйтэй гэж үзсэн тул Үндэсний их баяр наадын тухай хуульд нэмэлт, өөрчлөлт оруулах тухай хуулийг хүчингүй болсонд тооцох тухай хуулийн төслийг хэлэлцэх нь зүйтэй гэсэн санал хураалт явуулж хуралдаанд оролцсон гишүүдын дийлэнх олонх нь дэмжиж уг хуулийн төслийг нэгдсэн хуралдаанд оруулах нь зүйтэй гэж үзлээ.

 Улсын Их Хурлын эрхэм гишүүд ээ,

 Монгол Улсын Ерөнхийлөгчөөс Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан хоригийн талаар Төрийн байгуулалтын байнгын хорооноос гаргасан санал, дүгнэлтийг хэлэлцэн шийдвэрлэж өгөхийг хүсье.

 Анхаарал тавьсанд баярлалаа.

 **З.Энхболд: -** Хууль зүйн байнгын хорооны санал, дүгнэлтийг Улсын Их Хурлын гишүүн Л.Болд танилцуулна. Индэрт урьж байна.

 **Л.Болд: -** Улсын Их Хурлын дарга, Эрхэм гишүүд ээ,

 Монгол Улсын Их Хурлын 2013 оны 7 дугаар сарын 05-ны өдөр баталсан Үндэсний их баяр наадмын тухай хуульд нэмэлт, өөрчлөлт оруулах тухай хуульд Монгол Улсын Ерөнхийлөгч 2013 оны 7 дугаар сарын 08-ны өдөр бүхэлд нь хориг тавьсан байна.

 Монгол Улсын Ерөнхийлөгч Улсын Их Хурлаар Үндэсний их баяр наадмын тухай хуульд нэмэлт, өөрчлөлт оруулах тухай хуулийг хэлэлцэн батлахдаа хуулийн төслийг нийт ард иргэдээр хэлэлцүүлж мэргэжлийн байгууллагуудын саналыг авч өргөн хүрээнд шинэчлэн найруулах нь зүйтэй байсан гэж үзжээ.

 Хууль зүйн байнгын хороо энэ асуудлыг 2013 оны 7 дугаар сарын 08-ны өдрийн хуралдаанаараа хэлэлцэн дараах санал, дүгнэлтийг гаргалаа. Уг асуудлыг хэлэлцэх үед Улсын Их Хурлын гишүүн Р.Гончигдорж Монгол Улсын Их Хурлын чуулганы хуралдааны дэгийн тухай хуулийн 31 дүгээр зүйлийн 31.8, 31.9-д заасны дагуу Үндэсний их баяр наадмын тухай хуульд нэмэлт, өөрчлөлт оруулах тухай хуулийн 1 дүгээр зүйлийн 1 дэх заалт буюу хуулийн төслийн 7.3 дахь хэсэг, мөн 2 дахь заалт буюу хуулийн төслийн 7.1.7, 7.1.8 дахь заалтын хувьд хоригийг хүлээн авах нь зүйтэй юм. Хуулийн төслийн 2 дугаар зүйлийн уламжлалаа сэргээсэн агуулгатай “далай аварга” гэснийг “аварга” болгон өөрчилсөн заалтыг хэвээр үлдээх нь зүйтэй гэсэн санал гаргаж байсан.

 Байнгын хорооны хуралдаанаар Монгол Улсын Ерөнхийлөгчөөс Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан хоригийг хүлээн авах нь зүйтэй гэсэн саналыг хуралдаанд оролцсон нийт гишүүдийн дийлэнх олонх нь дэмжсэн болно.

 Улсын Их Хурлын эрхэм гишүүд ээ,

 Монгол Улсын Ерөнхийлөгчөөс Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан хоригийн талаар Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг хүсье.

 Анхаарал тавьсанд баярлалаа.

 **З.Энхболд: -** Ерөнхийлөгчийн хориг болон Байнгын хороодын санал, дүгнэлттэй холбогдуулан асуулттай гишүүд нэрээ өгье.

 Р.Гончигдорж гишүүнээр нэр тасаллаа. Ц.Нямдорж гишүүнийг нэмье. Р.Гончигдорж гишүүн асууя.

 **Р.Гончигдорж: -** За баярлалаа. Ерөнхийлөгчөөс бүхэлд нь хориг тавьсан. Сая Хууль зүйн байнгын хорооны дүгнэлтэд бас тодорхой гарлаа.

 Энэ хоёр хэсэгтэй юм аа. Нэгдүгээрт нь, уламжлалаа сэргээж, “далай аварга” гэдэг цолыг хасах тухай. Ингэснээрээ сүүлийн 23 жил тасалдаад байгаа “дархан аварга” гэсэн цол Монголын бөхчүүдийн дээд цолынхоо хувьд, бас үе үеийнхэн хүртэж авч болох боломжоороо хангагдах энэ асуудлын тухай асуудал юм байгаа юм. Ер нь бол арван хоёр, арван хоёр жилээрээ луу жилтнүүд гэж гарч ирдэг тэр үеийнхэн бол бас тухай тухайн үедээ наадмыг өнгөлж байдаг.

 Товчхондоо Монголын үндэсний баяр наадам, Монголын уламжлалт спорт, Монгол бөхийнхээ тэр нэг өнгөлж явах торгон цолуудыгаа бас цаашаа де факто алга болчихгүй байгаасай. Тэрийг нь хүртэж чаддаг бөхчүүд хүртэх түвшиндээ хүрч болдог байгаасай гэсэн нэг хэсэг байгаа. Нөгөө нэг хэсэг нь бол өнөөдөр Монголын залуучууд үндэсний уламжлалаа сэргээж, үндэсний бөхөөрөө хар багаасаа эхэлж идэвхтэй барилдаж, энэ чиглэлийн олон сургуулиуд бий болж өрсөлдөөн бол өндөр түвшинд гарлаа. Ийм өндөр түвшний өрсөлдөөн гарсан үед залуучууд маань эрмэлзэлтэй, мөрөөдөлтэй байж өндөр цолонд хүрэх тийм боломжуудаар хангагдаж, ямар ч байсан улсдаа түрүүлсэн бөх аварга болох боломж нь тэдний өмнө харагдаж байдаг байгаасай гэсэн ийм агуулгаар орсон өөрчлөлт юм, ийм хоёр хэсэгтэй юм.

 Тэгээд бүхэлд нь хориг тавьсан. Хориг тавихдаа бол олон нийтээр хэлэлцүүлээгүй байна. Олон нийтийн санал, олон нийтийн байгууллагуудын саналыг авах ёстой гэж. Тэгээгүй байна гэсэн байдлаар Монгол Улсын Ерөнхийлөгч маань хориг тавьсан. Хоригийг нь Байнгын хороод бүгдээрээ хүлээж авсан. Тэгэхдээ уламжлалын тухай асуудал бол бас энэний хоёр дахь бүрэлдэхүүнийхээ хувьд олон нийтээр шүүмжлэгдээгүй, олон нийт түүнийг хүсэн хүлээдэг нэг ийм зүйл байгаа юм л даа.

 Тэгээд Бөхийн холбоо бол энэ хооронд байр сууриа зөндөө илэрхийлсэн л дээ. Харамсалтай Улсын Их Хурлын гишүүд хууль санаачлагч, Улсын Их Хурлын гишүүддээ хандаж тэдэнтэй яриа хөөрөө хийж байдлаа танилцуул гээд хэвлэлүүдээр гарсан. Хэвлэлүүдээр гарахдаа дандаа мушгин гуйвуулсан байдлаар гарсан. Улсын Их Хурал чинь хуулиа батлахдаа түрүүлээгүй хүн аварга болохгүй гэдгээр манай Их Хурлын гишүүд ойлгож тэр хуулийг хийсэн шүү дээ. Тэгсэн байхад л тийм асуудал гаргасан.

 Тэгээд юу гайхаж байна вэ гэвэл Монгол бөхийнхээ үндэсний спортыг өрсөлдөөнтэй байлгахын төлөө, энд өрсөлдөх өнгөлж байгаа бөхчүүдээ цолтой байхын төлөө байдаггүй тэр бөхийн холбоо гэдэг байгууллагад би гайхаад үлдсэн. Тэр нь бол дараагийн яриа болно. Энэ болгоныг харгалзаж үзсэн үү гэсэн тийм асуултыг асууя. Баярлалаа.

 **З.Энхболд: -** Байнгын хороон дарга хариулъя. Хууль санаачлагч биш Байнгын хороон дарга хариулах уу. Тийм ээ. Та хэнээс асуув. Ч.Өнөрбаяр уу? Ч.Өнөрбаяр хариулъя.

 **Ч.Өнөрбаяр: -** За Р.Гончигдорж даргын асуултад хариулъя.

 Нэгдүгээрт, энэ хуулийг батлан гаргахдаа Улсын Их Хурал заавал энэ хяналттай холбоотой асуудлаар иргэдээр хэлэлцүүлэх ёстой байсан гэдэг байр суурь. Энэ бол Монгол Улсын, та бүхэн мэдэж байгаа Монгол Улсын Ерөнхийлөгчөөс санаачлан боловсруулж байгаа хуулиуд дээр ч гэсэн иргэдээр заавал хэлэлцүүлж байж, нэлээн олон хэлэлцүүлж саналыг нь авсны үндсэн дээр Их Хуралд өргөн бариулдаг тийм журам явж байгаа. Энэ бол өөрөө бас иргэдийн оролцоог хангах гэдэг чиглэл дээр.

 Нөгөө талаасаа бас мэргэжлийн байгууллагуудын холбогдох Үндэсний бөхийн холбоо гэдэг юм уу мэргэжлийн байгуулагуудынхаа саналыг заавал албан ёсоор авч байж энэ асуудал явах ёстой.

 Нөгөө талаасаа зөвхөн нэг хоёр заалтаар өөрчлөх биш илүү өргөн хүрээнд шинэчлэн найруулж томоор нь асуудлыг авчрах нь зүйтэй юм аа гэсэн байр суурьтай байсны үндсэн дээрээс хориг тавьсан.

 Ер нь бол хуулийг хэлэлцэх явцад Улсын Их Хурлын гишүүдийн зүгээс гэсэн ер нь бол энэ үндэсний баяр наадамтай холбоотой асуудлыг хуульчлах нь зөв юм уу, буруу юм уу, хуульчиллаа гэхэд асуудлыг илүү өргөн хүрээнд авч үзье гэсэн тийм байр суурьтай гишүүд байсан юм билээ. Тэгээд энэ олон зүйлүүдийг харгалзаж үзсэн гэдгийг хэлье.

 **З.Энхболд: -** Ц.Нямдорж гишүүн асууя.

 **Ц.Нямдорж: -** Би энэ баяр наадамтай холбогдолтой асуудлаар энэ Наадмын комиссын дарга орж ирж Их Хуралд байр сууриа илэрхийлж энэ хууль биелүүлмээр байна шүү дээ.

 2006 оны наадмын өмнө 6 сарын дундуур энэ Баяр наадмын тухай хууль гэдэг хууль гарч энэ хуулиар бөхчүүдэд цол олгох тухай асуудлыг зохицуулсан байгаа юм. Ардын хувьсгалын ой гэдэг үгтэй ийм хууль дотор нь наадам нь тусгаар тогтнолын бэлгэдэл мөн гэсэн заалттай 2 дугаар зүйл дээр.

 Өнөөдөр эрх барьж байгаа хүмүүс энэ Ардын хувьсгал гэдэг үгийг зориуд санаатайгаар энэ урилга заллага элдэв юмнаасаа хасаж Монголын тусгаар тогтнолыг Монголын төрөөр устгах ажил хийж эхэлж байна.

 Одоо энэ наадам гэдэг юмаа боливол яасан. Энэ хуулийг хүчингүй болговол яасан. Ерөөсөө наадахаа байчихъя. Тусгаар тогтнолыг нь эрх баригчид байхгүй болгож байгаа юм чинь наадам хийж яадаг юм. Энэ Д.Сүхбаатарынхаа хөшөөг та бүхэн буулгаад өгч үз. Энэ Гомингийн сүнс, Коминтерны сүнс энэ Монголын төрд харь гариг гэж ирж байгаа юм байна. Монголын эрх баригчид тусгаар тогтнолоо өөрсдийнхөө гараар устгаж эхэлж байгаа юм байна.

 Олон үе шаттай нууцлаг ажлууд олон жил үргэлжилж явагдаж байгаа юм. Танктай хөшөөг нүүлгэсэн. Танктай хөшөөний цаад талд Ялтын гэрээг Америк, Англи хоёроор Монголын тусгаар тогтнолыг зөвшөөрүүлсэн ийм улс төрийн үзэгдэл цаана нь байсан. Энэ ордын өмнө байсан 1921 Ардын хувьсгалыг жолоодож харьд 200 жил дарлагдсан улс орныг бие даасан улс болгох гэж амь насаараа дэнчин тавьж явж байсан хүмүүсийн ясыг хөндөж одоо Ардын хувьсгал гэдэг үгийг нь далдуур алга болгох улс төрийн үйл ажиллагааг явуулж байна шүү дээ.

 Яасан салдаггүй Гомингийн сүнс, яасан Бароны сүнс юм, яасан ч их салдаггүй Коминтерны сүнс юм. Одоо энэ хууль, бөхийн цол ярьж суухын оронд энэ улсын баяр наадмаа байхгүй болгосон гэдгээ зарлачихаачдээ. Эрх баригчид аа, Ардчилсан намынхан. Та нар олон жил энэ рүү явж байгаа шүү. Та нарыг мэдэхгүй байгаа биш. Та нар Монголын ард түмэн биш шүү. Монголын ард түмэн та нараас хамаагүй том юм бий шүү.

 Ингэж улс төрийн өдөөн хатгалга явуулж улсынхаа тусгаар тогтнолыг байхгүй болгож суудаг эрх баригч гэж байж болдог юм уу. Юун яасан цол мол, дархан аварга маврага, ёстой сонирхолгүй байна. Монголын тусгаар тогтнолыг ингэж та нар үгүйсгэж эхэлж байгаа бол та нартай яс үзнэ шүү. Монголын ард түмэнтэй яс үзнэ шүү.

 1921 онд энэ орон хэн байсан юм. 24 хүүхэдтэй ганцхан сургууль, 500 мянган хүнтэй, 100 мянган ламтай, 100 мянган гадаадын иргэнтэй ийм улс байсан юм. Тэр Богд чинь Д.Сүхбаатар, ХЧойбалсан хоёрыг хойшоо явуулахдаа төрийн тамгаа дарж өгөөд, хүзүүнд нь 7 ширхэг Дуйхур бурхан зүүж өгөөд ажлаа бүтээгээд ирээрэй гэж хэлээд явуулсан юм. Одоо энийг та нар үгүйсгэж эхэлж байна. Юу болж байна.

 Би З.Энхболд дарга таныг Аюулгүйн зөвлөлийн гишүүний чинь хувьд асууя. Ингэж болдог юм уу?

 **З.Энхболд: -** Б.Болор гишүүн асууя.

 **Б.Болор: -** Тэгэхээр би бол энэ асуудалтай холбоотой ганц хоёр асуулт тавья гэж бодсон юм. Миний хувьд бол үнэхээр харамсалтай л байна л даа. Энэ хууль өөрөө батлагдаж гараад, гарснаасаа хойш л энэ мэргэжлийн холбоо гээд өөрийгөө зарлаад байгаа Монгол Үндэсний Бөхийн Холбоо тувт энэ хуулийг буруу сурталчилж, буруу зарлаж ингэж явсан. Бөхчүүдээ дэмждэггүй. Үндэсний бөх гэдэг маань Монголын бас нэг том өв соёл шүү дээ. Түрүүлээгүй бөхөд аварга олгохгүй гээд яриад байхад Бөхийн Холбооны Тэргүүн Р.Нямдорж, Д.Данзан хоёр тэр өдөржингөө, тэр оройжингоо зурагтаар энэ хуулийг илт буруу тайлбарлаж илт буруу ярьж хүмүүсийг төөрөгдүүлсэн ийм л зүйл хийсэн. Тэгээд маш харамсалтай байгаа байхгүй юу. Энэ дээр чинь түрүүлж үзүүрлэсэн гэдэг заалт маш тодорхой орсон байсан шүү дээ.

 Өнөөдөр Ардын хувьсгалын жилүүдэд төрсөн улсын аварга цолтой бөхчүүд дунд нэг түрүүлж, нэг үзүүрлэсэн улсын аварга цолтой зөндөө байна шүү дээ. С.Цэрэн аварга байна, Цэвээн аварга байна, Г.Самдан, Г.Вандан, Ч.Бээжин гээд аваргууд. Энэ хүмүүс бүгд нэг түрүүлж нэг үзүүрлэсэн. Тэгээд энэ хүмүүс бүгд л аварга гэж хүндэлж явдаг. 2 жилийн өмнө улсын наадмаар нэг түрүүлсэн хүн одоо улсын аварга цолтой л байгаа шүү дээ. Улсад нэг түрүүлсэн хүн. Гэтэл энэ хуульд нэг түрүүлж хоёр үзүүрлэвэл улсын аварга цолны болзол хангана гэсэн ийм л заалт байсан шүү дээ. “Дархан аварга” цолны хувьд бол бас л тийм байгаа шүү дээ. Улсын наадамд Ардын Хувьсгалын жилүүдэд 7 дархан аварга төрсөн байдаг. Энэ хүмүүс дандаа 2-оос 4 түрүүлж энэ “дархан аварга” цолны болзлыг хангасан байдаг юм. Яах вэ дараа нь дахиад түрүүлсэн байдаг. Жишээлбэл, Х.Баянмөнх аварга, Д.Цэрэнтогтох аварга улсын наадамд хоёр хоёр түрүүлж дархан аварга цолны болзол хангасан байдаг. Дараа нь Д.Цэрэнтогтох аварга 2 түрүүлсэн. Х.Баянмөнх аварга 8 түрүүлсэн. Б.Бат-Эрдэнэ аварга улсын наадамд 3 түрүүлж дархан аварга болсон. Тэгээд өнөөдөр энэ цаасан дээр яалаа гэдэг ийм юм яриад байгаа юм. Энэ цолны болзол хангасан улсууд чинь барилддагаа барилдаад амжилтаа гаргасан улсууд шүү дээ.

 Тийм учраас энийг ингэж илт яасан бөхийн холбоо бол үнэхээр харамсалтай байна. Буруу тайлбарлаж өөрсдөөсөө санал аваагүй гэдэг ганцхан юу тавьж байгаа юм. Гэтэл Бөхийн холбооноос намар өөрсдийнх нь гаргаад хийж байсан хуулийн төсөл байсан. Энэ дээр одоо саяны бид нарын оруулсан хуулийн төсөлтэй нэлээн төстэй л тийм хууль байсан шүү дээ. Тийм учраас Р.Нямдорж, Д.Данзан гэдэг хоёр хүнд Монгол Үндэсний бөхийг мэтээр өөрсдийгөө одоо тэгж яаж энийг илт гуйвуулж байгаад маш их харамсаж байна. Энэ угаасаа 2003 оноос хойш ингээд хуульчлагдсан учраас л бид одоо энд оролцохоос өөр аргагүй болчихоод байгаа шүү дээ.

 Тэгээд одоо яана гэж. Би одоо Ч.Өнөрбаяр зөвлөхөөс асуух гэсэн юм. Тэгээд референдум явуулах ёстой юм уу, яая гэж байгаа юм. Олон нийтээс асууна гэхээр. Энэ цолны юугаар. Энийгээ нэг тайлбарлаж өгөөч. Олон улсын жишиг гэж юу яриад байгаа юм. Зарим хүмүүс нь болохоор спорт биш л гэдэг юм. Зарим хүмүүс нь болохоор спорт л гэдэг юм. Тэгээд яг цагаа тулахаар энийг юу гэж тайлбарлах вэ? Монгол үндэсний өв соёл шүү дээ. Одоо олон улсын олимптой ч юм уу зүйрлээд байх юм биш шүү дээ. Тийм учраас энэ олон улсын жишиг гэж ямар юу болох юм. Энэ дээр тайлбар хэлж өгөхгүй юу.

 Мөн одоо энэ Үндэсний бөхийн холбоотой одоо зөвшилцөж яасангүй энэ тэр гээд ингээд байгаа юм. Эндээс бас Ерөнхийлөгчийн Тамгын газарт ямар нэгэн байдлаар энэ Монголын Үндэсний Бөхийн Холбоо гээд өөрсдийгөө нэрлээд байгаа энэ нөхдүүд санал бас явуулсан юм уу, үгүй юм уу гэдэгт хариулт өгнө үү гэж хүсэж байна.

 **З.Энхболд: -** Ч.Өнөрбаяр хариулъя.

 **Ч.Өнөрбаяр: -** За Б.Болор гишүүний асуултад хариулъя. Үндэсний бөхийн холбоотой асуудлыг тэндээс нь тодруулах нь зөв байх. Тэгэхдээ зөвхөн Үндэсний бөхийн холбооны санал өгөөгүй гэдгээс болж хориг тавьж байгаа гэж явцууруулж ойлгож болохгүй байхаа гэдгийг хэлэх байна.

 Ер нь энэ асуудал бол Үндэсний баяр наадамтай холбоотой энэ асуудал бол Монголчууд өөрсдийнх нь нийтлэг өв соёл, түүх, заншил ахуй гээд олон юмтай холбоотой асуудал биш. Эндээс томоохон хэмжээний үндэсний зөвшилцөл хэрэгтэй. Нөгөө талаасаа хуулийг батлагдан гарахын өмнө ер нь бол энэ иргэдийнхээ оролцоог ханга. Тэр арга хэлбэрүүдийг одоо танд хэлье л дээ. Жишээлбэл, манай Ерөнхийлөгчийн санаачилсан хуулиуд иргэний танхимаараа хэлэлцүүлээд ингээд нэлээн сайн хэлэлцүүлсний үндсэн дээр Их Хуралд өргөн барьдаг юм. Та өөрөө хэлүүлэлтгүй мэдэж байгаа. Их Хурлын гишүүд бол ямар байдлаар хэлэлцүүлэхийг би бол энд заах нь утгагүй байх.

 Ямар ч байлаа гэсэн иргэдийнхээ саналыг аваад нийгэмд өөрөө зөв хэмжээний ойлголт өгөх ёстой байсан болов уу гэсэн нэг байр суурь. Нөгөө талд энэ асуудлыг зөвхөн нэг хоёр заалт өөрчлөх замаар энэ Үндэсний баяр наадмын өмнө өөрчлөх биш хуулийг өөрийг нь Их Хурал дээрээ ч гэсэн өөрөө ярьж байгаа цогц байдлаар нь илүү томоор нь харж өөрчилбөл яасан юм бэ. Энэ дээрээ иргэдийг өөрсдийг нь сайн мэргэжлийн байгууллага, Мэргэжлийн байгууллага гэдэг ганцхан Үндэсний Бөхийн Холбоо гэж ойлгож болохгүй шүү дээ. Энэ чиглэлийн холбогдох байгууллагууд, энэ мэргэжилтнүүдыг оролцуулж байгаад ингээд хийсэн бол зөв байсан юм. Тэр үүднээсээ л хориг тавьсан гэж хэлэх байна.

 Ер нь цаашдаа энэ асуудал дээр зарим нь Их Хурлын гишүүдээс хуулийн төсөл миний ойлгож байгаагаар том хэмжээгээр санаачлаад явж байгаа юм билээ. Энэ асуудалтайгаа нэгтгээд ингээд явахад болохгүй. Энэ өөрөө Улсын Их Хурлын бүрэн эрхийн асуудал учраас.

 **З.Энхболд: -** Д.Арвин гишүүн асууя.

 **Д.Арвин: -** Би ерөнхийдөө нэг санал хэлчихье гэж бодож байна. Ерөнхийлөгчийн хоригийг хүлээн авах нь зүйтэй. Бид нар сүүлийн үед Улсын Их Хурал олон юм руу ордог байгаа. Бид нар бас орох ч юм байна, орохгүй ч юм гэж байдаг. Тэгэхээр бид нар үндэсний баяр наадмаа хийх тухай хууль гэж байх болохоос биш энэ үндэсний баяр наадамтай энэ бөхийг оролцуулж ярьдагаа ер нь болимоор байна. Бид нар хэзээ сурын тухай ярьж байсан юм. Хэзээ морь уралдаж байсан хүүхдийн тухай ярьж байсан юм.

 Тэгэхээр энэ асуудлыг бол ер нь энэ бөхийг ингэж Улсын Их Хурлын танхимд авчирч ирээд. Тэгээд энэ дотор цол мэддэг нь аягүй бол хэдхэн л хүн байгаа. Бид нар бол огт мэдэхгүй. Заавал бид нар тэрийг нь мэдэхийг хүсэхгүй. Энэ мэдэх асуудал бол тэр одоо тэр бөхийн тэр холбооных нь асуудал шүү дээ. Нэг спортыг энд авчирч ирж ингэж тавьж байгаад байдаг нь надад ерөөсөө бүр сүүлийн хэдэн жил сонин санагдаад байгаа юм.

 Ийм учраас бид нар энэ хоригийг хүлээж, бүхэлдээ хүлээж аваад тэгээд ер нь юмаа цэгцлэх хэрэгтэй. Үндэсний баяр наадмаа юу гэж хэлж, яаж нэрлэх гэдэг хууль нь тусдаа. Бөх гэдгийг бүр тэр баяр наадмаас салгаад тэр бөхийн холбоо, тэр юугаар нь л тэр цол молоо өгдөг асуудлыг шийдэх хэрэгтэй шүү дээ. Тэгээд энд ингэж авчирч ирж олон долоон юм ярьдагаа, чадахгүй байж олон долоон юм ярьдагаа ер нь ингэж болих хэрэгтэй гэсэн ийм саналтай.

 Хоёрдугаарт, Ц.Нямдорж дарга сая ярьж байна. Бид нар ер нь сүүлийн 10-аад жил энэ хувьсгал, 1911, 1921 оны хувьсгалын тухай бүгдээрээ яриад ер нь тийм санал зөрчихөөд нэг хэсэг нь одоо Ардын хувьсгалыг үгүйсгээд байгаа юм шиг, нэг болохоор үгүйсгэхгүй байгаа юм шиг. Тэгэхээр энийг ер нь шударгаар одоо зөв түүхийг бүтээх асуудал би зөв юм байхаа гэж би боддог юм. Яагаад гэвэл энэ Д.Сүхбаатарын хөшөөн дээр байгаа тэр Д.Сүхбаатарын булш, Х.Чойбалсан гуайн юмыг бол одоо би бол Ардын намд байсан. Энэ үед би бас л эсэргүүцэж л байсан. Хүчээр олонхиороо аваачаад бид нар ингээд энийг аваад байхгүй болгосноос хойш энэ мөр чинь угаасаа л ийм байдал руу орж байгаа гэж би бол бодож байдаг. Тухайн үед энийг эсэргүүцэж байсан гишүүдийн нэг нь бол би юм.

 Хоёрдугаарт, бид нар бас одоо энэ 1911 оны хувьсгал, 1921 оны хувьсгалаа ярих юм бол энэ Богд хааны асуудлыг ер нь ярих ёстой. Бид нар тэр үед Монгол Улсын түүх яах аргагүй энэ хүн Төвдийн хүн ч гэсэн Богд хаант Монгол Улсын хаан байсан хүн. Гэтэл энэ хүний хийсэн гавъяаг 1921 оны хувьсгалд Богд маш их үүрэг гүйцэтгэсэн. Энэ хүнийг дараа нь Монголын алтан ургынхан алсан байх. Баахан хэргээр хэлмэгдүүлээд хаясан байгаа шүү дээ. 1911 оны хувьсгалыг Богд өөрөө хийсэн, удирдсан. Тэгтэл бид нар энэ хүнийг ерөөсөө түүхэнд оруулахгүй дандаа түүхий газар авчраад. Тийм учраас тэр үеийг бол бид нар хаясан юм шүү. Ийм учраас би наад баяр наадмын дараагаар ер нь одоо энэ 1911 онд, Богд хаант, одоо Богдын асуудлыг ер нь одоо Монгол Улсын тэр 1911 оны хувьсгалыг удирдсан юм уу, одоо Богд хаант Монгол Улсаа бид нар хүлээн зөвшөөрч байгаа юм уу гэдэг асуудлыг ер нь ярих цаг болсон гэж үзэж байгаа. Ийм учраас бие бие рүүгээ түлхэлцэлгүйгээр ер нь тэр үеийн түүхийг зөвөөр гаргаад, тэгээд аль алинд нь ингээд одоо гишүүнд нь ингээд хоорондоо наадмын өмнө хэрэлдээд суух нь хэцүү.

 Энэ угаасаа ийм асуудал гарах нь дамжиггүй гэж бодогддог. Яагаад гэвэл бид нар зарим хүний түүхэнд оруулсан хувь заяаг ерөөсөө эсрэгээр дандаа буруугаар номлоод ирсэн шүү дээ. Ийм учраас би бол Богдыг өнөөдөр хэдийгээр харийн газрын хүн ч гэсэн Монголын эрх чөлөө тусгаар тогтнолыг хамгаалсан хүн гэж би одоо ч бодож явдаг, хойшдоо ч бодож явна. Ийм учраас энэ хүний түүх ч би өөрөө бас түүхч хүнийхээ хувь энэ Богдыг Монгол Улсын тусгаар тогтнолын төлөө, бас Монгол Улсын тэдэн жилийн ой гэж одоо хийхэд ч болох ийм талтай. Ийм учраас энэ дээр бид нар маргалдахгүйгээр энэ баярын дараа энэ түүхэндээ бас бүгдээрээ аль алинаа ярьж, тэр түүхчид нь өгч энэ асуудлыг шийд ээ. Тэрнээс улстөрчид бүгдээрээ ингэж хэрэлдээд байж болохгүй гэсэн ийм саналтай байна. За баярлалаа.

 **З.Энхболд: -** Ө.Энхтүвшин гишүүн асууя.

 **Ө.Энхтүвшин: -** Юуны түрүүнд би саналаа хэлье. Энэ төр ер нь өөрийнхөө хийх юмыг л хийх ёстой. Ер нь одоо өөрийнхөө чиг үүргийг төрийн бус байгууллага, олон нийтэд шилжүүлнэ гэж яриад байгаа хирнээ улам өөр лүүгээ эрх үүргийг татаад байгаа. Ер нь цаашдаа энэ баяр наадмын асуудал, бөхийн цол олгодог юмыг бол ерөөсөө энэ төр биш тэр олон нийтийн байгууллага нь шийдээд явдаг тэр хуучин горим руугаа орох нь зүйтэй гэж үзэж байгаа юм. Нэгдүгээрт.

 Хоёрдугаарт, бид нар ер нь ямар баярыг энэ 7 сарын 11, 12, 13-нд тэмдэглэж ирсэн юм бэ? Энэ 92 жил. Хуульд юу гэж заасан байдаг юм бэ? Энэ бол ерөөсөө л Ардын хувьсгалын тэдэн жилийн ой гэдгийг бид нар тэмдэглэж ирсэн. Энэ 92 жил, 91 жил. Хуульд тийм байгаа юм. Хуульд яах вэ тэгш тоотой Монгол Улс байгуулагдсаны тэгш гэдгийг бол хамтатгаад тэмдэглэж болно хуулийн заалт бол байгаа юм. Өөр юм байхгүй. Их Монгол байгуулагдсаны тэгш ой гэж. Тэгтэл одоо Ардын хувьсгал гэдэг юм нь байхгүй болчихоод тэгээд Их Монгол Улс байгуулагдсаны тэдэн жилийн ой, Хүннү гүрэн байгуулагдсаны тэдэн жилийн ой, тэгээд дараагаар нь баяр наадам энэ тэр гээд ингээд энийгээ бүр шал өөр тийш нь хувиргаад ингээд явах ийм сонирхол хэнд ямар зорилготой агуулагдаад байгаа юм бэ. Яагаад Ардын хувьсгал гэдгээс эрс энэнээс зайлсхийхийг оролдоод байгаа юм бэ? Харийнхан эзлээд авчихсан Монгол Улс тусгаар тогтнолоо алдчихсан байсан тэр үйл явдлыг 1921 онд Ардын хувьсгалаар сэргээн мардуулсан юмаа гэдгийг ярихаас яагаад өнөөдөр ичээд байдаг болсон юм бэ? Энэний цаана ямар зорилго байгаа юм бэ?

 Ер нь тусгаар тогтнол гэдгийг ер нь өнөөдөр та бүхэн ярихаас ингэж их айдаг болсон юм бэ? Энд л хамгийн гол учир байгаад байгаа юм. Хууль дээр яг байсаар байтал зориуд өөрчлөөд энийг ингээд программыг өөрчлөөд явж байна вэ?

 Д.Тэрбишдагва дарга хэлсэн л дээ. Би бол Ардын хувьсгалын 92 жилийн ой гээд ингээд хөтөлбөрөө баталсан. Тэгтэл дээрээс үүрэг өгөөд өөрчилчихсөн юмаа. Монгол Улсын Ерөнхийлөгчийн Тамгын газраас тийм үүрэг өгсөн юм гэж. Ер нь баяр наадмын комиссын үйл ажиллагаанд Ерөнхийлөгч ч орох эрх байхгүй, Тамгын газар П.Цагаан ч орох эрх байхгүй, тэр комисс нь өөрөө үйл ажиллагаагаа явуулаад тайлагнаад дуусах ёстой. Энд яагаад ингэж хамаагүй оролцоод түүхийг өөрчлөх гэж ингэж оролдоод байна вэ?

 Монгол Улсын Ерөнхийлөгч хэлж байсан шүү дээ. Монгол Улсад хуулийн дарангуйлал тогтлоо гэж. Тэгсэн чинь өнөөдөр хуулийн дарангуйлал, биш хуулийн засаглал тогтлоо гэсэн чинь хуулийн засаглал биш дарга нарын засаглал тогтсон байна гэдгийг тодорхой харуулж байна. Хуулийг өөрчлөөд ингээд Ардын хувьсгалын тэдэн жилийн ойн баяр наадам гэж хэлэхээс зайлсхийгээд ингээд явах нь. Ирэх жил 93 жилийн ой болно. Тэгсээр байгаад 2021 онд 100 жилийн ой болно. Ардын хувьсгалын. Тэр бүхнийг тэмдэглэхгүй л гэсэн санаа байна л даа. Яагаад ийм үйл явдал 1921 онд болсон юм бэ гэдгийг энэ залуу үеийнхэн, хойч үеийнхэндээ хэлж өгөхөөс та бүхэн маань айгаад байгаа юм бэ? Энэний цаана ямар зорилго байна вэ?

 Монголын тусгаар тогтнолыг гадаадынхан хүлээн зөвшөөрөхгүй 1961 он хүрсэн. Тэгтэл өөрсдөө бид нар тусгаар тогтнол гэдгийгээ ярихаас яагаад айгаад ингээд бишүүрхээд ингээд байгаа юм бэ гэдгийг л та бүхнээс асуух гээд байна. Энэний цаана хэний ямар../минут дуусав/

 **З.Энхболд: -** Асуулт асууж дууслаа. Үг хэлэх гишүүд байвал нэрээ өгнө үү. Хоригийнхоо талаар яриарайдаа. Д.Тэрбишдагвын асуудал биш. За С.Баярцогт гишүүнээр үг тасаллаа. Д.Эрдэнэбат гишүүн үг хэлье.

 **Д.Эрдэнэбат: -** За баярлалаа. Хоригийн асуудлаар би өөрөө байр сууриа урьд нь тодорхой хэлж байсан. Ерөөсөө энэ үндэсний уламжлалт тоглоом болсон манай наадам, наадгай гэдэг бол спорт биш юм. Энэ үндэсний уламжлалаа хадгалж үлдэж байгаа манай ард түмний маань бас нэг бахархах зүйл. Тийм учраас энийг хуульчлах нь буруу гэдэг дээр санал нэгтэй. Ерөнхийлөгчийн хоригийг дэмжинэ гэсэн талдаа байгаа.

 Сая манай Ардын намынхан бидэн рүү хандаад нэлээн лут юм яриад байх шиг байна. Та нар гээд. Ардчилсан намын бүлэг дээр энэ ямар байх ёстой юм, Ардчилсан хувьсгал гэж оруулах уу, Ардын хувьсгал гэдгийг хасах уу гэдэг юм ерөөсөө яригдаагүй. Энийг ингээд наадмын өмнө нэг тийм ой улс төржсөн аясаар битгий хандаачээ гэж би нэгдүгээрт хариуцлагатай хэлмээр байна.

 Хоёрдугаарт, Наадмын комисс Засгийн газрынхаа шийдвэрээр байгуулагддагаараа байгуулагдаад явсан. Энэ хүмүүс ажлаа хийж байгаа. Хийж байгаа ажилд нь бид нар ямарваа нэгэн байдлаар хөндлөнгөөс үг зааж өгч оролцоогүй.

 Бас нэг юман дээр би бас гайхаж байна. Ерөнхийлөгч оролцоод ингэчихлээ гэж. Ерөнхийлөгчийг хэрвээ оролцсон гэж байгаа бол та нар тэр Ерөнхийлөгчийг оролцсон албан ёсны юм байгаа бол тэрийгээ нотолгоотой ярь. Нийгмийн уур амьсгалыг ингэж нааш цааш нь хөөрөгдөж хэрэггүй ээ. Энэ Монголчууд эвтэй байх ёстой. Бүх зүйлээ хадгалж хамгаалж байх ёстой гэдэг би санал нэгддэг. Энэ гарсан түүхэн бүх хувьсгалууд өөрийн эерэг талтай, өөрийн сөрөг тал олон зүйлийг дагуулж ирсэн. Тийм учраас бид альныгаа хамгийн түрүүнд авч явж, бусдыгаа үзэл суртлын байдлаар ашиглах уу, үгүй юу гэдгээ алсдаа шийдэж ярилцах зүйлийн нэг мөн үү гэвэл би санал нэгддэг. Тийм учраас манай Ардын намын гишүүд маань энэ дээр ийм юм битгий яриачээ. Наадах чинь нийгэмд буруу уур амьсгал төрүүлнэ. Дахиад л энэ нийгмийг талцдаг, хагаралддаг, танай манайгаар нь ярьдаг зүйлийг өдөөнө. Тийм учраас энэ асуудлаа нэг тийш нь болгох нь зүйтэй гэж бодож байна.

 Д.Тэрбишдагва дарга хэрвээ одоо тэр Шадар сайдынхаа хувьд наадмын комиссоо толгойлж байгаа бол тэр хуулийн дагуу ямар байдаг юм тэрүүгээр нь явуулчих л даа. Тэр дээр нь одоо ингээд ганц нэг үг үсгийн өдөөлтөд ороод ингээд яваад байгаа нь бол би энэ наадмын комисс жаахан хариуцлагагүй ажлаа юм уу гэдгийг би шуудхан хэлчихмээр байна.

 Тийм учраас энэ уур амьсгалыг манай нөхдүүд энэ наадмын, үндэсний баярын өмнө ингэж байдалд оруулж болохгүй шүү гэдгийг би харин хариуцлагатай хэлчихье гэж бодож байна. Би энэ саналаа хэлчихье гэж бодсон юм. За баярлалаа.

 **З.Энхболд: -** Я.Содбаатар гишүүн.

 **Я.Содбаатар: -** Тэгэхээр өнөөдөр бас энд хоригийн асуудал яригдаж байна л даа. Үнэхээр манай энэ парламент дээр Монголын үнэртэй юм орж ирээд Монголын юм ярихаар, Монголын ёс заншил, уламжлал ярихаар уначихаад байх юм. Бид нар чинь энэ Монголын жижиг төлөөлөл болж явж байгаа биз дээ. Монгол судлалын академи гээд байгуулна гээд ороод ирсэн. Уначихсан. Өө энэ шиг хэрэггүй юм байхгүй гээд. Тэгээд одоо бас Монголынхоо өв уламжлал, соёлын асуудал яриад ирэхээр нэг хэсэг нь өө ийм юм ярихгүй. Эдийн засаг. Ер нь энд мөнгө төгрөг хоёр л ярьж байх ёстой юм уу. Монголын өв соёл, уламжлалаа ярьж болдоггүй юм байх даа. Энэ талаар ямар нэгэн шийдвэр гарахаар ингээд хориг тавигдаад хаагдчих юм. Ямар бодлого, ямар юм цаана нь яваад байдаг юм бол.

 Би орж ирснээсээ хойш залуу хүний хувьд их гайхаж байгаа. Дандаа л нэг тийм төгрөг яана, тийм мөнгө төгрөг ингэнэ, эдийн засаг ярьсан ийм л газар болчихоод байгаа. Яагаад Монголын ёс заншил, уламжлалын юмнуудыг ингэж ярьж болдоггүй юм бэ. Үнэхээр Монгол бөхийн асуудал бол бид нар одоо хийх гэж байгаа юм биш шүү дээ энэ парламент. Өмнөх парламентүүд нь хийгээд энэ асуудлаа эндээ шийддэг болоод хуулиар гаргасан юм билээ шүү дээ. Р.Гончигдорж гишүүн, Б.Болор гишүүн, бид гурвын санаачилсан энэ хууль одоо гарч ирээд шинэ хууль тавьж байгаа юм биш шүү дээ. Өмнөх парламентүүд нь ингээд шийдээд ирчихсэн. Үнэхээр бөхийн асуудал дотор гарчихсан гажуудал байгаа шүү дээ. Одоо Монгол Улс хамгийн дээр дээд цолоо авдаг хүн гарахгүй нь байна шүү дээ. 23 жил болж байна. Дахиад ч ойрын 10 жилд гарахгүй байх.

 Ингээд дархан аваргагүй л улс тэр дээд цолыг авдаггүй л болох нь байна шүү дээ. Энэ асуудлыг нь хөндсөн юм. Тэгээд тэрийг нь буруу зөв сурталчлаад, янз бүрийн юутай, ерөөсөө эхнээс нь эхлүүлээд янз бүрийн байдлаар явсан. Тэгээд энийг явж байна.

 Ер нь тэгээд одоо цаашлаад бүр наадмаа хийхээ болих нь байна шүү дээ. Яагаад 7 сарын 11, 12, 13-нд хийдэг болсон юм бэ гэхээр тэрнээс хойш Ардын хувьсгалын ойн баяр гэж л хийдэг байсан. Тэгээд одоо Ардын хувьсгалынх нь ойн баярыг болиулчихаар юу хийх юм. Тэгээд одоо бүгдээрээ эндээ ингээд түүх шүүх гээд. Бид нар энд түүхийг нь шүүж чадахгүй шүү дээ. Ухаантай мэргэн байж болно энэ 76. Тэгэхдээ Монголын түүхийг, хүн төрөлхтөний түүхийг шүүж чадахгүй. Хүссэн ч эс хүссэн ч 1921 онд Монгол Улс тусгаар тогтнолоо баталгаажуулсан нь үнэн. Гамин, Бароноос салсан нь үнэн. Сүүлийн үед янз бүрийн энэ харь хүмүүсийн сүнс Монгол руу их эргэж орж ирээд байх юм. Барон энийг хийсэн ч юм шиг, Гамин байж байх нь зөв байсан ч юм шиг, Богдын эрх ашиг ч гэх шиг сонин сонин юм яриад байх юм. Бид нар Монголчууд шүү дээ. Бидний цусаар Монгол цус явж байгаа. Тийм харь цус явж байгаа хүмүүс бол тэр бодлогоо битгий Монголын төр лүү халдаагаад бай гэж хэлмээр байгаа юм.

 Тэгэхээр энэ Монголын үнэртэй, Монголын ёс заншилаа, Монголоороо үлдэх, ялангуяа энэ даяаршиж байгаа ертөнцөд дангааршиж Монгол Монголоороо үлдэх юм нь дээр бид нар хатуу зогсмоор байгаа юм. Үнэхээр энэ юун дээр тэр тал чинь дутагдаад байна. Манай Ардчилсан намынхан мэддэг юм уу, мэддэггүй юм уу. Эсвэл толгойд нь гарсан цөөн хүмүүсийн оролдлогоор юм уу, дандаа тэр Монголынхоо түүх рүү хандсан, Монголынхоо түүхийг үгүйсгэсэн, түүхэн хүмүүс рүүгээ дайрсан юм хийх гээд байх юм. Их түүх рүүгээ буудах юм бол эргээд та нарыг их буугаар буудна гэж үг байдаг. Тийм учраас битгий түүх рүүгээ буудаачээ, битгий түүхээ шүүгээчээ, битгий Монголоосоо зугтаачээ. Зарим нь Монголоосоо зугтаагаад өөрийнхөө анкет дээр China гээд биччихдэг юм билээ. Тийм байдалтай хүмүүс нь эндээс гарах хэрэгтэй. Энд Монголчууд Монголынхоо юмыг ярьж байгаа, Монголын төр Монголынхоо юмыг шийдэх гэж байгаа бол Монголынхоо ёс заншил, уламжлалынхаа юмыг шийдэх ёстой гэж бодож байгаа юм. Тийм учраас энэ хуулийн асуудлууд дээр зөв талаас нь хандаж Монгол ёс уламжлал, заншлаа авч явах байхаа гэж бодож байгаа.

 Ер нь Монгол бөхийн асуудал бол Монгол соёлын үлдсэн, Монгол Уламжлал үлдэж байгаа хамгийн том тээгч шүү дээ, Монгол бөх бол. Тэгээд Монгол бөхийг ингээд үзэх юм бол Ардын хувьсгалаас өмнөх 28 аварга дотор 9 дархан аварга байдаг. Ардын хувьсгалаас хойших 100 жилд 17 аваргаас 6 байдаг. Энэ аваргуудыг харахад ихэнхи нь 3 даваад, 3-аас доош даваад авсан. Дархан аварга гэдэг цолыг. Тэгээд одоо энийг ингээд үгүйсгээд буруу зөв тайлбар хийгээд ингээд яваад байдгаа болимоор байгаа юм.

 Зүгээр ер нь цаашдаа Монголын Үндэсний баяр наадмын хуулийг бүр цогцоор нь авч үзэх шаардлага байгаа гэвэл байгаа байх. Тэр үедээ хууль нь шийдэгдээд явах байх. Бусад хууль ч гэсэн ингээд нэмэлт, өөрчлөлт нь ороод явдаг тэр журмаараа л явах ёстой гэж харж байгааг бас тодотгож хэлье.

 Дахин хэлэхэд одоо бид нар жаахан Монголын үнэртэй, Монголоороо байж, Монголын гэсэн юмнуудаа бас хамгаалж, хадгалж үлдэхийн төлөө ажиллацгаая гэж та бүхэндээ уриалж байна.

 **З.Энхболд: -** Р.Гончигдорж гишүүн үг хэлнэ.

 **Р.Гончигдорж: -** За баярлалаа. Өнөөдрөөс нэмж яригдаж байгаа зүйл дээр ярих юм бол бид чинь хэдийгээр өөр өөр бүлгүүд ч гэсэн Монгол Улсын Их Хурал гэсэн нэг хууль тогтоох эрх бүхий төрийн дээд байгууллагын хувьд бас нэг нэгдмэл баймаар байна. Бид нар хуулиа гаргасан, хуулийн дагуу л үйл ажиллагаа зохион байгуулагдах ёстой гэдэг дээр хамтдаа дуугарч байвал яасан юм бэ. Наашаа хараад та нар ингэж дундаа ярих юм бол, тэгээд тэр дээр чинь бас тодорхой хэмжээгээр тоглолт үүснэ шүү дээ. Тийм учраас энийг бол хуулиар ч тодорхойлсон юм, бидний баталсан хууль юу гэж хэлсэн юм тэр хуулийн дагуу наадмын комисс юугаа яаж зохион байгуулах ёстой юм тэр лүүгээ зөв хаяглаж зөв ярьсан зүйл зөв мөрөө олдог юмаа гэдгийг би бас та нөхдөдөө хэлмээр байна гэж бодогдчихлоо.

 Хоёрдугаарт нь, сая Я.Содбаатар гишүүн хамтарч хууль санаачлагчийн хувьд тодорхой зүйлүүдийг хэллээ. Хуулийг 5 сарын 31-нд санаачилж өргөн барьсан. Тэрнээс хойш олон нийтийн хэлэлцүүлэг бол бусад хуулиуд дээр байгаагүйгээр хэлэлцүүлэг хийгдсэн шүү дээ. Та бүхэн тэр сайтуудыг хар, та бүхэн тэр сонинуудыг хар. Сонгууль эхэлчихсэн байсан, бид нар хуулиа сурталчилж, хуулиа таниулж, хуулийнхаа талаар тайлбаруудыг хийх боломж хязгаарлагдмал байсан. Тийм цаг хугацааны нэг сонин хүчин зүйл л байсан.

 Монгол бөхийн холбоог би муулж чадахгүй ч сайлж чадахгүй. Бид нар Ашиг сонирхлын зөрчлийн тухай хууль баталсан. Сая гэнэтхэн бодогдож байгаа юм. Монголын Бөхийн Холбоо нь бөхчүүдийнхээ өрсөлдөөнийг дэмжиж, бөхчүүдийнхээ цол зэрэгтэй болохыг дэмждэггүй юм бол өөр ямар бодлогыг эд нар энэ сонирхол нь юу байдаг юм гээд бодохоор зэрэг эд нар харин ашиг сонирхлын зөрчилтэй этгээдүүд учраас бид хуулийн санал авах шаардлагагүй юм байна гэж бүрэн ойлгож байна. Харин ердийн бөхчүүдээсээ авах юм бол энд харин болохоор байна гэж ойлгогдож байна. Дараагийн хуулиуд дээр бол.

 Ерөнхийлөгч олон нийтээрээ хэлэлцүүл, наадмын тухай асуудлаа бүхэлд нь авч үз ээ гэж тавьсан хоригийг бол хүндэтгэж байгаа, хүлээн зөвшөөрч байгаа. Яагаад энийг 5 сарын 31-нд өргөн барив. Би л энэ жилийнхээ наадмыг өрсөлдөөнтэй шижигнэсэн барилдаан болоосой гэж хүссэн юм.

 Юунд би харамсаж явдаг вэ. Овоо өндөр цолонд хүрсэн өнгөлж байгаа бөхчүүд маань дараагийн цол нь харагдахгүй болоод ирэхээр зэрэг одоо бөхийн холбоо зохион байгуулдаг гэж хэлэх юм бол би хилс болгочих байх. Тодорхой улсуудын зохион байгуулалтаар тэр сайхан тэмүүлэл нь өөр юмаар солигдож байгааг хараад одоо нэг үзүүрлэчихвэл цолонд хүрэх нь гэж бодогдох мөрөөдөлгүй учраас доод даваанд унаж ойчиж байгаа Монголын өнөөгийн үндэсний бөхийн өнгөлж яваа бөхчүүдээ харахаар би харамсдаг юм аа. Тэдэндээ мөрөөдөл үүсгэх гэсэн юм. Тэдэндээ эрмэлзлэл үүсгэх гэсэн юм. Тэдэнд гялалзтал барилдаж Монгол наадамчдаа баярлуулаасай гэж хүсдэг юм. Тэр утгаараа энэ хуулийг өргөн барьсан юм.

 Би бас Монгол Улсынхаа дээд цол дархан аваргууд төрж байгаасай гэж хүсдэг учраас энийг өргөн барьсан юм. Өнөөдөр Япончууд японууд дотроос Ёкүзанатай болох юмсан гэж яаж тэр олон түмэн хүсэж хүлээж байгааг бид нар зүгээр дөнгөж нэг тэмцээнийг нь харахдаа л хардаг. Тэгвэл Монголчууд минь өнөөдөр Монгол бөхийн дээд цол тэр дархан аваргатай болох юмсан гэж, шинэ дархан аваргынхаа нэг шавж дэвээд зүүний манлайдаа зогсож байхыг нь харах юмсан гэсэн монголчууд, монгол сэтгэлтэй, ёстой монгол ёс заншилтай. Энэ Монголын бидний маргаад яриад байгаа юмыг аваад хөтлөөд явж байгаа тэр түмэн олон хүсдэг юм шүү. Энэний төлөө би хууль санаачилсан юм нөхдүүдтэйгээ.

 Цаашаа энэ болно, энэ хийгдэнэ гэж би итгэл төгс байна. Ерөнхийлөгчийн хэлснээр олон түмнээрээ хэлэлцүүлнэ. Гэхдээ бөхийн холбоогоор биш. Энгийн бөхчүүдээрээ. Энэ эрмэлзлэлийн төлөө тэмүүлж байгаа тэр залуучуудаараа хэлэлцүүлнэ. Тэд хэлдэгээ хэлнэ. Тэр боддогоо хэлнэ. Тэд тэмүүлэлтэй байхыг хүсэж байгаа хүсэл мөрөөдлөө бидэнд хэлнэ гэж би бодож байна.

 Ер нь Улсын Их Хурлын дарга, энэ Тамгын газарт хэлэхэд Улсын Их Хурлаас хууль баталчихаад байхад батлагдсан хуулийг гуйвуулан тайлбарладаг асуудал дээр хууль гуйвуулан тайлбарласан буюу энийг бид нар ер нь ямар үйлдэл гэж үзэх юм бэ гэдгээ тодорхой хэлэх цаг болсон. Энэ хэвлэл мэдээллийн байгууллага дээр шахан хавчиж байгаа зүйл биш. Хэвлэл мэдээллийн зарим хэрэгслийг ашиглаад хууль дагаж мөрдөгдөх тухай асуудал иргэдийн хүлээн зөвшөөрөгдсөн зүйлийг үгүйсгэж байгаа энэ үйлдлийг ард түмний хүсэл бодлын эсрэг үйл ажиллагаа гэхээс өөр арга байхгүй. Яагаад гэвэл.../минут дуусав/

 **З.Энхболд: -** Д.Лүндээжанцан гишүүн үг хэлнэ.

 **Д.Лүндээжанцан: -** За би, бөх сонирхдоггүй монгол хүн гэж байхгүй байх л даа бараг. Тэгээд энэ манайх ер нь бол нэг л юугаа олохгүй л яваад байгаа юм. Энэ баяр наадмын хуулийг байна шүү дээ энэ өөрчлөлтүүд бол бас зарим зайлшгүй шаардлагаас гарсан өөрчлөлт гэж ойлгож байгаа л даа. Жишээ нь “дархан аварга” бол төрөөгүй нэлээн удчихлаа. Цаашид төрөхөд хэцүү байна гэж бодоод дэмжсэн.

 Гэхдээ бидний энэ хэлэлцсэн цаг мөч нь яг наадмын өмнө ингээд болоод ирэхээр бас одоо бушуу туулай гэдэг шиг юманд бас нэг олон талаас нь бодоод нэлээн сайн нарийн нягт оруулах дээр бас жаахан биднийх дутсан юм болов уу, тэгээд хориг ирж байгаа юм болов уу гэж ингээд ойлгоод сууж байна.

 Цаашдаа бол ер нь энэ “дархан аварга”, бас одоо амжилтаараа цол авдаг энэ шударга ёс руу илүү ойртсон энэ зохицуулалтууд бол зайлшгүй шаардлагатай байх гэж ингэж бодож байгаа юм. За харамсалтай нь нэг хэдэн хүмүүс горьдоогоод ингээд энэ хоригт орчихож байгаа юм л даа. Энэ л жаахан харамсалтай байна. Гэхдээ цаашдаа бол шийдэгдээд явах байх гэж ингэж бодож байгаа юм.

 Ер нь бол өнөө өглөө ингээд хуралд ирсэн. Нэг наадам болохоор наадмын настроен гэж ярьдаг. Энэ одоо нэг сайхан бэлэг дэмбэрэлээ нэг бодмоор байгаа юм. Ерөөсөө л наадмын өмнө талд нэг жаахан улс төржсөн юм шиг. Тэр Ардын хувьсгал гэдгийг нэг л одоо нүд үзүүрлээд байгаа юм шиг ийм л болчихоод байдаг. Тэгээд одоо энэ хүмүүс чинь бэлэг дэмбэрэлээрээ сайхан наадам, цагаан сар, шинэ жил гурваар чинь хүмүүс их сайхан байдаг шүү дээ. Энийгээ аль аль талдаа бодохгүй бол үнэхээр болохгүй нь.

 Би олон удаа ярьсан юм. Энэ тусгаар тогтнолыг чинь бол асар их үнээр авсан юм. Түүнийгээ хэмжээлшгүй их үнэхээр үнэ төлж байж бид өдий зэрэгтэй хамгаалж ирсэн юм. Тэгэхээр энэдээ туйлын хүндэтгэлтэй хандах шаардлага бол Монголчууд бидний эрхэм бас үүрэг байгаа юм. За энийг хэрвээ эндээ хайнга хандаж тийм одоо хар буруу санаагаар хэрвээ хандах юм бол энэ бол ёстой урьдах үедээ байж байгаа асар том нүгэл шүү. Энийг хэн ч гэсэн бодох хэрэгтэй байна. Би ч гэсэн одоо цээжээ дэлбэртэл одоо ингээд дэлсээд байх тийм л юмаар огшиж байгаа шүү дээ, буруу талаасаа.

 Тэгэхээр энэ дээр их анхаармаар шаардлагатай байна. Түүхийг түүхийрүүлж болохгүй. 1949 оноос 1990-ээд он хүртэл түүхийг асар их түүхийрүүлсэн. Буруу зөрүү зүйл их гаргаж хүмүүсийн тархийг их угаасан. За ингээд овоо аятайхан байр байрандаа орнуу гэтэл эргээгээд хуучнаа үгүйсгээд ингээд Монгол Улсын тусгаар тогтнолыг хүртэл үгүйсгээд бүр одоо буруу замаар явчих гээд байгаа юм. Энэ хоёр өмнөх туйлширлаас нөгөө туйлшрал руу оруулж одоо бидний үе бол хэрхэвч болохгүй юмаа гэдгийг л одоо би чадан ядан гуйж хэлж үзлээ, тайлбарлаж үзлээ, янз бүрээр л үзэж байгаа юм.

 Энэ чинь 1921 онд тэр мөхлийн ирмэг дээр тулчихсан үед улс орныг аварч, тусгаар тогтнолоо сэргээн мандуулах гэдэг бол ямар их хүнд байсан гэж. Тэрийг одоо төсөөлөөд бодоход хичнээн хүн амь насаа алдсан бэ. Дан залуучууд байсан шүү дээ. Ахмадууд нь ч амь насаа алдсан. Энд хар шар феодаль, энгийн ард ялгаагүй цөмөөрөө тэмцсэн Монголын ард түмний үндэсний хувьсгал байсан. Ардчилсан хувьсгал байсан. 1911 оны эрх чөлөөний хувьсгалыг үгүйсгэж бас болохгүй. За Монгол Улсын түүхийг, төр ёсны түүхийг урагшлуулж байгааг буруутгаж болохгүй. Ингээд аль алиныг нь аваад явах юмыг тэр нь буруу, энэ нь зөв, энэ нь ач холбогдлоороо тэдэд орно энэ тэр гээд. Энэ бол одоо бидний ярьдаг зүйл биш ээ. Эх оронч үзлийг иргэддээ, өсвөр үеийнхэндээ зөв тогтооё гэвэл зөвхөн өнөөдөр наадамдахын хажуугаар энэ бидний өнөөдрийн амьдралыг, зол жаргалант амьдралыг асар их үнээр авчирсан юм шүү гэдэг тэр ахмад үеэ санан дурсах эх оронч үзлээр хүмүүжүүлэх, нэг том баяр наадам хийхийн хажуугаар энэ бол их том арга хэмжээ болж байх ёстой. Ингэж одоо эх түүхээрээ бахархах үзлийг бид залуу үедээ, өсвөр үедээ шингээж өгөх ёстой юм.

 Тэгээд би тусгаар тогтносон Монгол Улсын иргэн, эрх чөлөө, ардчиллын замаар тууштай замнаж байгаа гэдгээрээ бахархаж эх орондоо юу хийж бүтээх вэ гэдгээ эргэж бодож байх ийм баяр наадам байх ёстой юм. Энэ болгон дээрээ бодоцгооё гэж../минут дуусав/

 **З.Энхболд: -** Ц.Нямдорж гишүүн.

 **Ц.Нямдорж: -** Мэдээж хэрэг энэ эмзэг асуудал учраас, эмзэглүүлэх юм хийсэн учраас өөрөөр энд чинь яаж хандах юм бэ. Монголын төр өөрийнхөө тусгаар тогтнолыг бусниулж байгаа явдлыг чинь юу гэж үзэх юм бэ. Сайн хэрэг гэж үзэх юм уу. Ийм юм хийх гэж ер нь олон жил гэтсэн шүү дээ. Нэг хулгайч муур байдаг шүү дээ. Хар харж байгаад гэнэт цааш харангуут боолоод зугтаадаг. Ийм л юм хийж байгаа. Сэм сэм олон удаа алхсаныг мэддэг амьд гэрчийн нэг нь би мөн. Одоо энийгээ л хийж байна шүү дээ.

 Өнөөдөр Ерөнхийлөгчийн тэр ёслолын албаны хүн орж ирж хэлж байна лээ л дээ. Тэр хүн өөр дээрээ аваад П.Цагаанд үзүүлээд тэгээд Ардын Хувьсгал гэдэг үгийг нь аваад хаячихсан гэж. Д.Тэрбишдагва Ардын Хувьсгалын ой гэдэг үгтэй юм явуулсан. Ингэж л байхгүй болгож байгаа шүү дээ.

 Ерөнхийлөгч энд оролцоогүй юм бол тэр Ёслолын албаны дарга, П.Цагаан хоёрыг нэн даруй зайлуулах хэрэгтэй. Ер нь энэ Монголын тусгаар тогтнолыг үзэн яддаг хүмүүсийг, энэ Барон Унгерны сүнснүүдийг, Гамингийн сүнснүүдийг, Коминтерны сүнснүүдийг энэ заалнаас зайлуулах хэрэгтэй.

 1921 онд юу болсон юм бэ гэхээр Д.Сүхбаатар Алтанбулагт 10 мянгаад гаминг нь, ялалт байгуулчихаад 7 сарын 10-нд энэ урд талбайд орж ирээд хоёр юм зарласан шүү дээ. Нэгдүгээрт, Монголын тусгаар тогтнолыг зарласан. Хоёрдугаарт, Хэмжээт эрхэт хаант засгийг зарласан. Богдыг залсан шүү дээ. Төрийн тэргүүнээр. 1924 онд Богд нь өөд болсон. Д.Сүхбаатар нь өөд болсон. 1925 онд Ардын намын нэр нь хувьсгалт гэдэг орж ирээд энэ улаан хядлага эхэлсэн шүү дээ. Энэ худлаа гэж үзэж байгаа хүн байвал надтай гарч ирээд маргаачдээ. Ийм юмыг харсаар үзсээр байж энийг чинь хараад сууж байх юм уу.

 Би Монголын тусгаар тогтнолын асуудлыг ингэж далдуур хар сэтгэлээр устгах гэж байгаа үйлдэл болгонтой насан эцэс болтол, ясаа цайтал үзнэ шүү. Яасан энэ тусгаар тогтнолыг үзэн яддаг улс энд ороод ирчихсэн юм. Яасан муухай хар сэтгэлтэй муухай муурын зантай улс ороод ирчихсэн юм. Олон удаа ийм юм хийж байгаа. Нэг дэх нь ч энэ биш.

 Хэрвээ Ерөнхийлөгч энэ юманд хамаагүй гэж үзэж байгаа бол тэр П.Цагаан, Ёслолын дарга хоёрыг нэн даруй зайлуулах хэрэгтэй. Нэгдүгээрт энийг хэлэх гэсэн юм.

 Хоёрдугаарт, миний энэ одоо мөрдөж байгаа хууль чинь Ардын хувьсгалын ойгоор бөхчүүдэд цол олгох тухай хууль л байгаа байхгүй юу. Үгүй тэгээд Ардын хувьсгалын ойг нь байхгүй болгочихоод наадам хийнэ, бөхчүүд барилдуулна, цол олгоно гэж юу байдаг юм. Байхгүй шүү дээ. Ийм хачин юм хийж байгаа учраас л асуудал үүсгээд яриад байгаа юм.

 Өөрсдөө асуудал үүсчихээд битгий хурцатгаач гэж гуйж хэрэггүй. Хаанаас хаалгач нь гэдэг үг байдаг юм. Муу хаалгач байгаа бол тэр муу хаалгач нараа бүгдийг нь зайлуул энэ төрөөс. Тэр хар сэтгэлтэй хүмүүсээ энэ төрөөс холдуул. Заримдаа 1921 онд Хиагтад цохигдсон гамингуудын үлдэгдэл сүнс нь энэ төрд шургалчихаад энэ тусгаар тогтнолын гурав дахь үе нь гарч ирээд байхгүй болгох гэж байгаа оролдлого явагдаад байгаа юм шиг харагдаж байгаа юм. Явагдаж ч байгаа. Хэн яс зөөснийг би мартаагүй л байна.

 Энэ хувьсгалын ач холбогдлыг өндөрт өргөх ёстой гэдэг дээр би санал нэг байдаг. Тэгэхдээ энэ жичдээ хэлэлцэх асуудал. Нарийн ярих юм бол 3 хувьсгалаар дамжиж Монголчууд 300 жилийн харийн эрхшээлээс гарсан юм шүү дээ. 1911 оны Богдын хувьсгалаар, 1921 оны Ардын хувьсгал, 1991 оны Ардчилсан хувьсгал гэсэн 3 хувьсгалаар. Яах гэж энийг үгүйсгээд байгаа юм З.Энхболд дарга аа, Аюулгүйн зөвлөлийн гишүүн ээ. Энэ нэг хэдэн хөгийн төрд шургалсан хулгайч муурнуудаа зайлуулаад нүднээс санаа амраагаад өгөөч.

 Дахиж хувьсгалтай, тусгаар тогтнолын баяртай оролдоод үзээрэй. Яс үзнэ шүү. Амлачихъя. Ард түмэн та нартай үзнэ шүү. Дахин харийн эрхшээлд орохгүй шүү. Хоёр дахь, гуравдагчийн эрхшээлд оруулах гэж байгаа та нар чадахгүй. Чадахгүй. Ийм хачин юм хийгээд тэгээд гэм зэмгүй царайлчихаад явдаг энэ төрийн чинь би учрыг нь олохгүй байна. Яах гэж Богдыг үзэн ядаад байгаа юм, яах гэж Д.Сүхбаатар.../минут дуусав/

 **З.Энхболд: -** Су.Батболд гишүүн үг хэлнэ.

 **Су.Батболд: -** Энэ асуудлаар бид нар яах вэ дээ, ер нь зүгээр Ардчилсан намын зүгээс ер нь яагаад ийм асуудлыг ингэж тавиад байгаа юм, хурцатгаад байгаа юм гэсэн байдлаар хандаж байгаа. Та нар бол эрх барьж байгаа улс төрийн хүчин шүү дээ.

 Тэгээд энэ Үндэсний их баяр наадмын тухай хуульд зааснаар бол Монгол Улсын Засгийн газар чинь энэ Үндэсний их баяр наадам, Ардын Хувьсгалын ойг тэмдэглэн өнгөрүүлэх үүрэгтэй ийм байгууллага байхгүй юу. Тэгээд өнөөдөр санаатайгаар ийм байдал гаргачихаад, тэгээд наадмын өмнө Үндэсний их баяр наадмаа тэмдэглэх гэж байгаа энэ өдрийн өмнө бид нарыг ийм байдалд хүргэчихээд. Энэ зөвхөн манай намын гишүүдийг, энд байгаа Улсын Их Хурлын гишүүдийг бухимдуулаад байгаа юм биш Монгол ард түмнийг бүхэлд нь доромжилж байна шүү дээ. Энэ чинь шинэхэн түүх шүү дээ. Дөнгөж ерэн хэдхэн настай шинэхэн түүх шүү дээ. Энэ түүхийг хэн нэгэн албан тушаалтан, хэн нэгэн улс төрийн хүчин баллуурдах гэж оролдож байгаа явдал нь Монголын ард түмнээ басамжилсан, Монгол орныхоо тусгаар тогтнолыг басамжилсан ийм үйлдэл шүү дээ. Ийм юм хийчихээд энэ Ардчилсан намынхан бүгдээрээ суудлаа орхиод явчихаж л дээ. Бидний үгийг сонсохоосоо ичиж байгаа байх.

 Гэхдээ энэ оролдлого нь өөрөө аль эртнээс явж ирсэн юм. Би ч гэсэн энэ Үндэсний их баяр наадмыг тэмдэглэн өнгөрүүлэх комиссын дарга байсан. Тэр үед ч гэсэн ялгаа байхгүй энэ Ардын хувьсгалын ой гэдэг үгний талаар зөндөө л юм цухалзуулдаг байсан. Энэ нь ямар хүнд гай болоод, Монголын тусгаар тогтнолыг бий болгоод, Монгол орныг өнөөдрийн түвшинд авчирсан энэ хувьсгал, энэ үйл хэрэг, тэр түүхэн хүмүүсийн гавъяа яагаад үгүйсгэгдээд байгааг би ойлгохгүй байгаа юм. Үнэхээр манай гишүүдийн бухамдаж, энэ ахмад гишүүдийн хэлээд байгаа тэр ямар гээч сүнс ирчихээд яагаад энэ тусгаар тогтнол заналхийгээд байгаа юм бэ гэдгийг үнэхээр хэлэхгүй байхын аргагүй тийм байдалд хүрч байна.

 Ардын хувьсгалын түүх чинь өөрөө Монголын ард түмний үнэтэй түүх шүү дээ. Энийг үгүйсгэж хойч үеийнхэнд цоо шинэ түүхийг шинээр бий болгож шинэ бичлэг хийхийг оролдож байгаа ийм албан тушаалтан, ийм улс төрийн хүчин байх юм бол энэ өөрөө Монгол орны тусгаар тогтнолын эсрэг, үндэсний аюулгүй байдлын эсрэг тийм үзэл баримтлал гаргаж байна гэж үзэж байгаа юм.

 Ер нь яах вэ түүхээ урагшлуулахыг бол үндэстэн бүхэн хүсэж байгаа. Аливаа улс орон бүхэн 90-ээд оны үед тусгаар тогтносон улс орнуудад ч гэсэн ялгаа байхгүй түүхээ урагшлуулаад бид нар тэдэн зуун жилийн өмнөх түүхтэй байсан гээд урагшлуулахыг. Би энийг хүлээн зөвшөөрдөг. Бид нар тийм учраас энэ Хүннүгийн түүхээ судлах хэрэгтэй. Их Монгол Улсын түүхээ судлах хэрэгтэй. Гэхдээ энийг зүгээр нэг сэтгэлийн хөөрлөөр хашгирах биш харин түүх судалгааны тодорхой баримт дээр үндэслэж ярих ёстой. Тэгэхдээ энийг түүхээ урагшлуулахынхаа хирээр хамгийн сүүлийн үеийнхээ, Монгол үндэстэнд өөрийн нь аварсан энэ үнэтэй түүхүүдээ баллуурдах замаар урагшлуулж болохгүй шүү дээ. Асар их үнээр олдсон. Өнөөдрийн бид нарыг энэ зэрэгт хүргэсэн тийм түүхэн ач холбогдолтой, түүхэн үйл явдлуудыг баллуурдах замаар шинэ түүхийг бичих гэж байгаа бол энэ бид нар дахиад буруу замаар явж байна. Дахиад буруу явж байна. Түүх бол сайнтай муутайгаа байж байх хэрэгтэй шүү дээ. Үнэнээрээ байж байх хэрэгтэй. Өөрсдийнхөө хийсэн болгоныг одоо зөв зүйтэй болгоод. Бид нарын үед л ийм сайн сайхан юм бий болсон гэж манай энэ эрх баригч нарт ийм нэг муухай зан байна. Та нар дандаа эрх барихгүй. Ийм байдлаар дарангуйлал тогтоож болохгүй. Түүхийг засварлаж болохгүй шүү дээ. Энэний чинь төлөө бид нар үнэхээр энэ үгийг хэлэхээс өөр аргагүй байдалд хүрч байна.

 Өнөөдөр Үндэсний их баяр наадам. Монголчууд бүгдээрээ морио уяад, бөхийнхөө дээлийн захыг мушгиад, шинэ дээл хувцасаа оёод ингээд сууж байгаа өдөр очиж очиж энэ түүхээр оролдож, ийм балиар юм хийж. Монгол төрийн ёслолын тэр сайхан урилга, тэр сайхан баримт бичиг дээр нь очиж очиж тэрийг баллуурдаж бид нарт тарааж байхдаа яах вэ дээ. Энэ бол Монголын ард түмнийг доромжилсон хэрэг шүү дээ. Энэ дээр анхаарах хэрэгтэй шүү дээ. Арай хэтэрч байна. Ийм байж болохгүй. Энэ бол өнөөдрийн бид нар юу юм бэ. Тэр эх орончид, тэр тусгаар тогтнолыг асаасан хүмүүсийн дэргэд ёстой хумсан толионд ч хүрэхгүй дуракууд байгаа шүү дээ. Тийм байж бид нар тэр түүхийг засварлаж болохгүй шүү дээ. Юу ч биш байж ийм юм хийж болохгүй. Энэ үнэхээр дургүй хүргэж байгаа учраас бид нар ийм үгийг хэлж байгаа юм. Энэ бол байж болохгүй зүйл.

 Энэний эсрэг үнэхээр Ц.Нямдорж сайдын хэлсэнтэй адилхан бид нар чадах чинээгээрээ тэмцэх ёстой. Монголын тусгаар тогтнол гэдэг бол өнөөдөр энд байгаа хэдэн хүн биш ээ. Энэ бол үе үеийнхний үнэтэй зүйл шүү.

 **З.Энхболд: -** Д.Хаянхярваа гишүүн.

 **Д.Хаянхярваа: -** Тэгэхээр зүгээр би нэг л юм дээр үнэхээр сэтгэл эмзэглэж байна л даа. Бид нар чинь уг нь бол одоо хууль төртэй явъя гэж ингэж л шийдээд явж байгаа шүү дээ. Ярих даа болохоор өөрөөр ярьдаг. Ер нь Монгол орон одоо хуультай орон болсон. Хууль бүхнийг шийддэг болсон. Дарга шийдэхээ байсан. Дарга ингэхгүй болсон гэж. Гэтэл эргээд яг бодит амьдрал дээр аваад үзэхээр яаж байна вэ гэхээр өдөр тэр бүлгийн хурал дээр нөгөө Ёслолын албаны хэн билээ. Сэрээжав гэлүү, Шороожав гэлүү тэр нөхөр орж ирсэн. Тэгээд нэг, ерөөсөө ингээд Д.Тэрбишдагва сайдын баталсан юмны дээд өнцөг дээр нь хараар цохолт өгөөд орхичихсон. Өөрөөр хэлэх юм бол хууль зассан гээд одоо Их Хурлын даргыг огцруулж байсан түүх байдаг. Гэтэл батлаад тавьчихсан хуулийг хэн нэгэн албан тушаалтан зүгээр нэг дарга албан бичиг цохож байгаа юм шиг ингэж шийд гэхээр нь өөрчлөөд явчихдаг ийм тогтолцоогоор одоо цаашдаа бид нар явах юм уу. Ер нь энэ чинь одоо юу болоод байна вэ. Энийг бид нар үнэхээр нэг бодох ёстой.

 Цаашдаа бид нар үнэхээр одоо энэ нэг бас Монгол Улсад байх ёстой Монголын түүхэнд хамгийн том байр суурь эзэлсэн одоо энэ үйл явдлын тухай бол ингэж орхигдуулж, энийг үгүйсгэх замаар явна гэвэл энэ болохгүй. Үнэхээр өнөөдөр энд бид нар сэтгэл эмзэглэж байгаа.

 Ер нь бол энэнээс үүдээд үзэх юм бол би яг нэг юм нь дээр юу бодож байна вэ гэхээр ер нь цаашдаа одоо үнэхээр энэ хуультай ингэж явах юм уу, эсвэл дарга, цэрэг, хэн нэг албан тушаалтан асуудлыг шийддэг зарчмаар явах юм уу. Энийгээ нэг талдаа багтааж явах ёстой юм шиг байгаа юм. Ярихдаа болохоор, одоо олон түмэнд хэлэхдээ, олон түмэнд ярихдаа болохоор маш гоё ярьдаг. Ерөөсөө л одоо хууль бүх юмыг одоо сайхан болгоно гэсэн тийм юмыг л. Бид нар чинь газар сайгүй очоод л бүгдээрээ тэгж ярьдаг шүү дээ. Нэг л айхтар төрийн хууль ярьсан том улсууд. Яг бодит байдал дээр өнөөдөр аваад үзэх юм бол зөвхөн наад захын одоо нэг ийм жижигхэн олон жил, 90 гаруй жил тэмдэглээд яваад ирсэн уламжлалт хуультай нэг ийм том арга хэмжээн дээрээ өөрсдөө хуулиа зөрчөөд л, тэгээд л одоо нэг бүхэл бүтэн нэг түүхэн үеийн юмыг алга болгох тал руу нь хандуулж байна гэдэг чинь бол энэ биш ээ гэдгийг хэлмээр байгаа юм.

 Тэгээд ер нь бол хүнд хариуцлага тооцдог байх ёстой. Үнэхээр наадмын тухай хууль гэж байгаа. Наадмын тухай хууль Засгийн газраас комисс гаргаад Засгийн газар үйл ажиллагаагаа явуулсан бол хэн гэдэг хүн гэж. Одоо энд ямар өөрчлөлт оруулав гэдэг дээр төр засаг гэж байдаг бол хариуцлагаа тооцох ёстой. Өнөөдөр бол бид нар зүгээр одоо тэр Сэрээжавыг оруулж ирээд асуухад Сэрээжав бол Ерөнхийлөгчийн Тамгын газраас ийм чиглэл өгсөн гэж байгаа байхгүй юу. Хуультай юмыг чиглэл өгөөд засаж болдог юм бол цаашдаа тэгвэл бид нар хууль гаргах шаардлагагүй юм шиг байна шүү.

 Ер нь бол тэгээд одоо энэ ажлын хариуцлага алдсан энэ бүхэл бүтэн түүхийг гуйвуулсан, хүний үгээр ингэж засвар хийсэн энэ хүмүүс дээр Засгийн газар нь байна уу, хэн нь байна хариуцлага тооцох ёстой л гэж би хувьдаа бодож байна. Энийг одоо энэ наадам өнгөрсний дараачаар тодорхой хариуцлагаа тооцоод үнэхээр ёстой журамтай, дэгтэй, жаягтай байя гэвэл хариуцлага тооцсон тухайгаа эргэж мэдэгдэх байх гэж бодож байна. За баярлалаа.

 **З.Энхболд: -** Н.Энхболд гишүүн үг хэлнэ.

 **Н.Энхболд: -** Энэ хууль яриад байхаар хүмүүс ямар хууль яриад байгаа юм бол гээд гайхаад байж магадгүй л дээ. Би бүр зориуд олон нийтэд хандаж хэлж байгаа юм. Хуулийг нь уншаад өгчихье. Үндэсний их баяр наадам бол Монгол Улсын тусгаар тогтнол, бүрэн эрхт байдлыг бэлгэдсэн үндэсний уламжлалт их баяр мөн гэж байгаа юм. Тэр хуулийн 2.5 дээр нь Ардын хувьсгал гэдгийг Ардын хувьсгал бол Үндэсний тусгаар тогтнолоо сэргээн тогтоосон үйл явдал мөн гээд заачихсан байж байгаа.

 Тэгэхээр наадмын талбайнаас Ардын хувьсгал гэдэг үгийг нь аваад хаячихаар, санаатайгаар аваад хаячихаар тусгаар тогтнол гэдэг юм үнэгүй болж байгаа юм.

 Би одоо уг нь ухаан орсон цагаасаа эхлээд л Монгол Улсын тусгаар тогтнол, бүрэн эрхт байдлыг бэлгэдсэн их баяр наадамд оролцож ирсэн байна л даа. Тэгж ч ойлгож ирсэн. Хүүхэд байхдаа мэдэхгүй ч гэсэн ийм л юм бодож орж ирсэн. Гэтэл яг, тэгээд дараа нь энийг хуульчихсан байна бүр. Баяр гэж юу юм, юуг тохиолдуулж тэмдэглэж байгаа, цаадах үйл явдал нь уу гээд. Тэгээд энийг арчиж хаях гээд байна гэдэг чинь одоо энийг бид нар нээрээ юу гэж ойлгох вэ?

 Сая бид нар бүлэг дээрээ тайлбар авсан. П.Цагаан П.Цагаанаас дээш байгаа хүмүүс дээр л энэ хариуцлага ногдохоор юм яригдаж байна лээ. Үндэсний хорооны дарга нь би яг хуулийнхаа дагуу ингэж хууль батлаад, хөтөлбөрөө батлаад өгсөн, нэрийг нь ингэж бичсэн гээд гарын үсгээ зураад тамгаа дарчихсан бичгээ бид нарт үзүүлсэн. Дараа нь Ерөнхийлөгчийн Тамгын газрын зүгээс ийм болоод ирсэн гэдэг юмыг нь бас үзүүлсэн. Эв нэгдлийн илэрхийлэгч Ерөнхийлөгчийн маань ажлын аппарат Монголын ард түмнийг түүхээр нь, үзэл бодлоор нь, хийж бүтээн байгуулснаар нь ялгаж ханддаг ийм цаг үе рүү бид нар орж байгаа юм уу. Энэ дээр хариулт авна бид нар. Ардын намын бүлгийн зүгээс Үндэсний хороо, Төрийн ёслолын алба, Ерөнхийлөгчийн Тамгын газарт албан шаардлага явуулна. Хэн ингэж хууль зөрчиж цаанаа тусгаар тогтнол гэсэн үгийг агуулсан Ардын Хувьсгалын ой гэдэг үгийг авч хаяв. Ямар зорилготой ингэв гэдэг дээр нь тайлбар авч шаардлагатай бол хариуцлага тооцохыг нэхнэ. Ард түмэнд энэ талаараа ярина.

 Ардчилсан намын бүлэг энд ороогүй юм байна. Улс төржсөн байдлаар бид нар хандаагүй. Тэгэхээр болио гэж байна. Энэтэй санал нэг байна. Ер нь тусгаар тогтнолоороо улс төрждөг улс гэж хаана байсан юм бэ. Тусгаар тогтнол гэж юм байхгүй бол энэ 1.6 сая хавтгай дөрвөн километр газар дээр монгол хүн байх хэрэг байна уу. Ардчилал, хүний эрх ярих хэрэг байна уу. Яагаад энэ рүүгээ дайраад байгаа юм бэ. Сая манай урьд үг хэлсэн гишүүд байж байна. Эртнээс цухалзаад байдаг байсан санаа. Ардчилсан гэж өөрийгөө нэрлэдэг хүчин маань ирээдүй маргаашаас эхэлнэ гээд л эхэлсэн. Урьд өмнөх түүх, за өнөөдрөөс үү. Урьд өмнөх түүх, тийм ээ. Тэр дотор багтаж байгаа тусгаар тогтнолын төлөө тэмцэх, тэрэнд төлсөн үнэ цэнэ, тэрний төлөө хийсэн үйл ажиллагаа падгүй гэж байгаа юм шиг. Тэгээд ер нь бололцоо гарах болгонд тэр Ардын хувьсгалын гэдэг үгийг авч хаях тухай л ярьдаг байсан.

 Ардын хувьсгал гэдэг үгтэй салшгүй холбоотой Монгол Ардын намын тухай ярьж байгаа бол энэ нэг өөр хэрэг. Гэхдээ Монгол Ардын нам бол тусгаар тогтнолыг авчирсан, энэний баталгаа нь болсоор ирсэн шүү гэдгийг Ардчилсан намын том зүтгэлтнүүд бүгдээрээ хэлж байсан шүү дээ. Тэгээд яагаад өнөөдөр энэнийхээ эсрэг тусгаар тогтнол гэдэг үгийг нь цаанаа агуулж байгаа Ардын Хувьсгал гэдэг үгээ авч хаях болчихоод байна вэ.

 Хууль дээдлэхгүй. Тусгаар тогтнолоо дээдлэхгүй. Энэ Монгол Улс юунд хүрэх вэ. Энэ зүгээр Ардын намтай юм уу, өөр улс төрийн хүчинтэй тэдний хийснийг залуу үеийнхний тархи оюунаас арчиж хаяна гэж бодож, гэнэн ойрхон бодож байгаа бол бүтэхгүй зүйлээ. Энийг ойлгодог юм билээ. Ойлгосоор байгаа учраас одоо болтол Монгол Ардын нам бол үнэхээр энэ улсын тусгаар тогтнол, энэ өнөөдрийн улс төрийн хэдий цөөнх байгаа ч гэсэн гол нуруу бага болж яваа гэдгийг манай энэ шийдвэрийг гаргасан улсууд, энэ шийдвэрийг гаргах гэж оролдоод байдаг улсууд нэг санавал яасан юм бэ.

 Тэгээд би энэ завшааны ашиглаад дахиад хэлчихье. Бид нар энэ дээр хатуу шаардлага тавина. Ардын хувьсгалынхаа 92 жилийн ойгоор сайхан наадаарай гэж ард түмэндээ хэлэх байна.

 **З.Энхболд: -** Ө.Энхтүвшин гишүүн үг хэлнэ.

 **Ө.Энхтүвшин: -** Энэ асуудлыг хөндөхөөр одоо бидний урдаас харж сууж байгаа нөхдүүд маань, тухайлбал Д.Эрдэнэбат дарга энэ нэг үг үсгийн юмаар маргаад байх нь ямар хэрэг байна даа гэж сая хэлж байна шүү дээ. Үг үсгийн юм шүү дээ энэ одоо гэж. Үг үсгийн юм бол энэ огтхон ч биш ээ. Энэ хуульд байгаа зүйл. Ард түмэн ёслон тэмдэглээд 92 жил болчихсон зүйл. Ард түмэн 7 сарын 11, 12 13-ны өдрийг бол Ардын хувьсгалын баярын өдөр л гэж тэгж тэмдэглэж ирсэн. Тэгж хуульчилж ирсэн зүйл. Тийм учраас энэ бол үг үсгийн юм биш шүү. Та сая тэгж хэлсэн.

 Ер энэ Засгийн газар энэ баяр наадмыг ч одоо тэмдэглэх ажлыг зохион байгуулж чадахгүй байна. Ер нь хуулийн хэрэгжилтийг Улсын Их Хурлын өмнө Засгийн газар хариуцна гээд Үндсэн хуульд байдаг. Тэгэхээр энийг Засгийн газар хариуцах ёстой эзэн мөн үү, мөн. Гэтэл өнөөдөр Засгийн газар маань өөрөө хууль зөрчөөд энэ бол Ардын хувьсгалын 92 жилийн ойн баяр наадам биш ээ гээд ингээд орж ирж байна шүү дээ. Тэгэхээр ийм Засгийн газрыг одоо бид нар хариуцлагатай гэх үү, шинэчлэлийн гэж хэлэх үү.

 Хоёрдугаарт, Ерөнхийлөгчийн Тамгын газар, Ерөнхийлөгч энэ рүү оролцох ямар ч эрх байхгүй. Тэр баяр наадмын комисс нь ажлаа зохион байгуулаад л дуусах ёстой. Тийм учраас энэ Засгийн газар энэ дээр зайлшгүй энэ ард түмэнд тайлбар өгөх хэрэгтэй. Яагаад ингэж байгаа юм. Энэ хамгаалаад суугаад байгааг нь оролцсон байна л даа та нар. Энэний цаана нь сууж байгаа гэдэг чинь яг мэдэгдэж байна. Яагаад гэвэл энийг хамгаалаад суугаад байна шүү дээ. Энэ улсуудтай хариуцлага тооцох хэрэгтэй байна.

 Энэ хууль зөрчсөн, тэр П.Цагаан зөрчсөн юм уу, хэн зөрчсөн юм. Тэр хүмүүстэй одоо яаралтай хариуцлага тооцох хэрэгтэй байна. Энэ хууль дээр чинь байж байна шүү дээ. Үндэсний баяр наадам гэж юу гэж хэлэх вэ гэхээр Их Монгол Улс байгуулагдсаны тэгш тоо, тэгш ой, тэгээд тусгаар тогтнолыг бэлгэдсэн Ардын хувьсгалын баяр. Энийг одоо улсын баяр наадам гэж хэлнэ гээд ингээд хэлчихсэн байж байгаа.

 За гуравдугаарт нь, одоо энэ урилга юмнуудыг дахиж хэвлүүлэхэд хэцүү тийм байгаа биз. Энэ одоо гудамжуудад байгаа энэ самбараа бүгдийг Ардын хувьсгалын 92 жилийн ой гэж өнөө шөнийн дотор энийг өөрчлөхийг, энийг одоо бүр би хатуу хэлж байна. Шаардаж байна. Их Монгол Улс байгуулагдсаны, за тэр хэдэн жилийн ой. Тэгээд Ардын хувьсгалын 92 жилийн ойн баяр наадам гэж. Энэ радио, телевизээр явж байгаа энэ бүх зүйл бол Ардын хувьсгалын 92 жилийн ой гэж ингэж явах ёстой. Тэр нэвтрүүлгүүд, албан ёсны тэр тайлбар, зарлал юмнууд нь бол.

 Сая сэтгүүлчдээс асуухад тэгж байна. Ер нь радио, телевиз рүү чиглэл өгсөн шүү. Ардын хувьсгалын ой гэдэг юмыг бол тодотгохгүй гэж одоо шийдсэн шүү. Ерөөсөө л Хүннү гүрэн байгуулагдсаны 2222 жилийн ой, за Их Монгол Улс байгуулагдсаны 807 жилийн ойн баяр наадам л гэж одоо ярина шүү гэж ингэж үүрэг өгсөн гэж. Ингэж хэн нэгэн хүн хуулийг зөрчиж ингэж өөрчилж болдог юм уу. Энэ дээр олонхи болсон та нар Засгийн эрх барьж байгаа учраас энэ Засгийн газар чинь хуулийг хэрэгжүүлэх үүрэгтэй учраас бид нар энийг яриад шаардаад байгаа юм. Хичнээн ухаантай байлаа ч гэсэн энэ түүхийг засаж хянаж чадахгүй.

 Ер нь тэгээд аливаа улс үндэстний чинь хамгийн нандин юм бол, хамгийн бахархаж явдаг зүйл бол тусгаар тогтнол л байдаг. Ерөөсөө л тусгаар тогтнол. Тэгэхэд тусгаар тогтнол гэдгээсээ айгаад, тэрийгээ ярихаас ичээд явж байдаг ийм хүмүүсийг өнөөдөр эх оронч хүмүүс гэж хэлэх үү. Энэ дээр л одоо хариулт шаардаад байгаа юм.

 91 жил Ардын хувьсгалын ойн баяр наадам гэж тэмдэглэж ирчихээд энэ жилээс эхлээд энийг Ардын хувьсгалын ойн баяр биш ээ гэж ингэж явах гэж байна шүү дээ. Энэ чинь зөв юм уу. Энэ дээр л бид нар үнэхээр одоо хариу шаардаад байна. Тийм учраас одоо яаралтай энэ болох гэж байгаа арга хэмжээнүүд, энэ зарлалууд, энэ самбарууд, нэвтрүүлгүүд, түүний агуулга, энэ бүх юмыг Ардын хувьсгалын 92 жилийн ой гэж ингэж өөрчилж бүгдийг шинэчлэхийг шаардаж байна. Энэ бол одоо Монголын ард түмний хүсэн хүлээж байгаа зүйл гэж бодож байна. Хэрвээ ингэхгүй бол тусгаар тогтнол руугаа, ахмад үеийнхээ үйлс рүү нулимсан, түүхээ доромжилсон, гутаасан ийм үйлдэл болно шүү гэдгийг л хатуухан хэлэх байна. Та бүхэн гэж хэлээд байгаагийг учрыг сая Су.Батболд гишүүн тайлбарласан. Та бүхэн өнөөдөр Засгийн эрхийг барьж байгаа. Засгийн газар нь хуулийг хэрэгжүүлэх ёстой. Ийм учраас та бүхэн гэж бид нар луу хаяглаж яриад байгаа юм.

 **З.Энхболд: -** С.Бямбацогт гишүүн алга байна. Д.Арвин гишүүн. Болих уу?

 **Д.Арвин: -** За яах вэ ярьчихъя. За яах вэ ерөнхийдөө энэ бөхийн асуудлаас болоод нэг ийм асуудлууд болчихлоо гэж би бодож байна.

 Тэгэхээр энэ мөчөөс эхлүүлээд энэ нэг хуулиудаа бид нар цэгцлэх байх аа. Энэ Үндэсний баяр наадмынхаа хуулийг энэ бөхийнхөө хуулиас салгаад нэг хэл амгүйхэн шиг болгомоор байна.

 Би дахин давтан хэлмээр байна. Энэ Их Хурлын индэр дээр, Их Хурал дээр бөхийн цол ярихаа болъё. Ингэж Монголын парламент доошоо орохгүй шүү. Бөх чинь тусдаа өөрийнхөө жаягаар яв. Бид энд одоо тэгвэл урлагын нэг төрлийг яръя л даа. Бүгдийг сонгодог балет гээд яръя. Ийм байдалтай бид нар улсуудыг их даврааж байгаа шүү. Тэгээд одоо сүүлдээ юунд ч хүрч байгаагаа мэдэж байгаа та нар. Ухамсар мөчид улсуудыг хэт их парламент авч ярьдагаа, энийгээ зогсоох хэрэгтэй. Ийм учраас энэ мөчөөс хойш тэр бөхийн жаяг, дүрэм бол тэр бөхийнхөө дүрмээр яваг гэдэг тал дээр энэ Их Хурлын дэд дарга нар, Их Хурлын гишүүд нэгд анхаармаар.

 Хоёрдугаарт, би яагаад давтан давтан үг аваад байгаа юм бэ гэхээр миний бүр дуртай бодож явдаг юм маань өнөөдөр ингээд хүмүүс яриад байгаад би бас баярлаж ингэж бас үгээ хэлээд байгаа л даа. Жишээлбэл, 1911 оны Үндэсний хувьсгалыг хэн хийсэн юм, 1921 оны Ардын хувьсгалыг хэн удирдсан юм, хэн санаачилж, хэн сэтгэл санаа гаргасан юм. Тэр хүмүүсүүд нь түүхэндээ байхгүй байгаа учраас л би энийг бүр олон жил бодож явж байсан. Тэгтэл өнөөдөр ингээд сүүлийн жилүүдэд ингээд харин энэ Д.Сүхбаатар, Х.Чойбалсангийн бунханыг яг үнэнээ хэлэхэд манай Ардын нам авч хаясан шүү дээ. Талбай дээрээс. Би тэр үед манай Ц.Нямдорж дарга чанга дуугарч байхгүй яасан. Дуугүй л авсан шүү дээ. Бид нар энд загнаад өнгөрч байсан. Өнөөдөр энэ Я.Содбаатар түүх мэдэхгүй байна. Одоо Богд гэж нэг харийн хүнийг юу гэж яриад байгаа юм. Монголдоо хайргүй гээд байна. Хөөш Богд чинь Монголын хаан байсан гэдгээ энэ хүн түүхээ мэдэхгүй ингэж ярьж байна.

 Ийм учраас би одоо энэ завсрыг ашиглаж юу гэхээр Монголын түүхийг зөвөөр одоо цаашид яаж үргэлжлүүлэх ёстой гэдэг дээр би их санаа зовж байна л даа. Жишээлбэл, 1945, 1939 оны дайнд яг дайнаа удирдсан улсуудыг өнөөдөр бүгдийн нэр нь байхгүй л яваа шүү дээ. Тэнд сууж байгаа дарга нар дайныг удирдсан мэт авч байгаа шүү дээ. Яг Говь Хянганд тэр иргэд цэргээ удирдаж явж байсан тэр улсууд, тэр нам, улс төрийн ажил, бүх хийсэн улсууд өнөөдөр түүхэнд ямар ч гавъяа байхгүй. Хэдэн удирдсан, эндээс удирдсан дарга нар л жанжин аваад л явж байгаа. Жишээлбэл, ийм байдлаар одоо түүх бас явж байсан гэдгийг би өөрөө мэддэг мэдэрдэг л дээ. Ийм учраас би өнөөдөр яг энэ мөчөөс эхлүүлээд бид нар энэ түүхийг шүүх биш түүхийг үнэн бодитоор байхын тулд 1911 оны үндэсний эрх чөлөөний хувьсгал, 1921 оны Ардын хувьсгал, Богд хаант Монгол Улсын оруулсан гавъяаг одоо ярих гэж байгаа бол нэг талаас Ардын нам хийсэн гэж байгаа бол энэ дээр түлхүүлж хэн бас энийг оройлон удирдсан гэдэг зүйлээ ярих цаг нь болсон учраас ийм яриа талцал гараад байгаа. Энэ гарах ёстой асуудал гэж бодож байгаа. Яагаад гэвэл бид түүхийг буруугаар явуулсан учраас.

 Ийм учраас би энэ асуудлыг цаашаа яригдаад түүхчид, энэ одоо бид улс төрчид бас ам амандаа ярихгүй шүү дээ. Энийг чинь судалдаг түүхчид байгаа. Энийг бас зөвөөр хийх гэсэн маш олон эрдэмтэн түүхчдийг дандаа л хэлмэгдүүлдэг байсан шүү дээ. Зөв ярих гэж байсан одоо Сэр-Од гээд манай Хэнтийн түүхч байгаа. Тэр энэ тэрийг үнэн зөвийнх нь талаар дандаа дарамтад байлгаж байсныг бид нар мэднэ шүү дээ. Ийм учраас түүхийг үнэн зөвөөр бичүүлэх асуудал бол харин одоо Монгол Улсын өөрийнх асуудал шүү. Энэ дээр улс төрчид бид нар бас энд аль аль талаа бас бодолцож хийгээрэй. Хэн нэгний гавъяаг үгүйсгэж болохгүй. Ийм учраас одоо би энэ шинэ түүх нь зөв түүх гарч ирэхийн төлөө би бас цаашдаа Улсын Их Хурал дээр ч Монголын ард түмний өмнө үг хэлэх болно. Харин энэ бодож байсан юмыг маань харин өнөөдөр баярын өмнө улс төрчид гаргачихсан учраас би ингэж яриад байгаа юм. Тийм учраас би түүхийг байлгахын төлөө би бас цаашдаа үг хэлэх болно гэдгийг хэлмээр байна.

 **З.Энхболд: -** За С.Баярцогт гишүүнийг үг хэлсний дараа санал хураана. Гишүүдийг танхимд урьж байна. Орж ирэхгүй бол хоригийн асуудал хүлээн авагдахгүй байх шүү. С.Баярцогт гишүүн үг хэлье.

 **С.Баярцогт: -** За би Үндэсний их баяр наадмын тухай хуульд нэмэлт, өөрчлөлт оруулж байгаад Монгол Улсын Ерөнхийлөгч хориг тавьсныг хүлээж авах нь зүйтэй гэдэг байр суурьтай байгаа. Хууль зүйн байнгын хороон дээр ч, Төрийн байгуулалтын байнгын хороон дээр ч гэсэн энэ саналыг дэмжсэн.

 Би анхны өргөн барьж оруулж ирсэн хуулийн үзэл санаанууд хэлэлцүүлгийн явцад бас өөрчлөгдсөн учраас энийг яг энэ хэлбэрээр нь гаргах нь буруу гэдэг ийм байр суурийг бас хэлэлцүүлгийн явцад хэлж байсан. Ер нь бол Эрийн гурван наадам гэдэг бол Монгол үндэсний соёл. Тэр үүднээс нь аваад үзэх юм бол бид нар энийг нэг тусгаад дэг жаягаа, уламжлалаа хадгалж хийх хэрэгтэй. Энэ бол ямар нэгэн спорт, спортын төрөл бол мөн. Гэхдээ дэлхийд байхгүй ийм онцгой ховор, зөвхөн Монголд байдаг ийм зүйл учраас бид нар бас энэ дээр хүндэтгэлтэй, олон талаас нь бодож шийдвэрүүдээ гаргах нь зүйтэй гэж. Энэтэй бол санал нэг байгаа юм.

 Байнгын орж ирээд цолны асуудлыг нь Улсын Их Хурал өөрөө хөндөөд байх нь их зохимжгүй зүйл болно. Яагаад гэвэл батлагдсанаасаа хойш 2 удаа хөндөж, 2 удаа цол дээр нь өөрчлөлт оруулсан байгаа. Тийм учраас энэ дархан аварга төрөхгүй байгаад байгаа явдал гээд ийм юмнууд гараад байгаа. Энэ бол нэмэлт, өөрчлөлт орж байж ийм болсон зүйл шүү гэдгийг нь хэлэх гэсэн юм.

 Ардын намын бүлэг болон зарим гишүүдийн зүгээс гаргаж тавиад байгаа Ардын хувьсгалтай холбоотой энэ зүйлийн тал дээр бол би гишүүдийн гаргаж ярьж байгаа зүйлтэй санал нэг байна. Энэ бол Нийтээр тэмдэглэх баярын болон тэмдэглэлт өдрүүдийн тухай хууль дээр нэр усаараа заагдсан ийм зүйл байгаа. Нэг.

 Хоёрдугаарт нь, Үндэсний их баяр наадмын тухай хууль дээр мөн заагдсан. Нэгдүгээрт, энэ бол хуулиа дагаж мөрдөх ёстой. Тийм учраас Ардын хувьсгалын ойгоо байнга хэлээд, мэндчилгээгээ дэвшүүлээд явах нь зөв гэдэгтэй би санал нэг байгаа. Дээрээс нь би бол Сэлэнгэ аймагт төрж өссөн хүний хувьд бол Сэлэнгэ аймаг бол Ардын хувьсгалын өлгий нутаг гэдгээрээ бахархаж хүмүүжсэн ийм хүүхэд.

 Монголчууд өөрийнхөө түүхийг бол өөрсдөө л бодитой болгох хэрэгтэй. Урагшлуулж болно. Ярьж чаддаггүй байсан зүйлээ ярьж чаддаг болсон байж болно. Гэхдээ аль нэгийг нь дөвийлгөж ерөөсөө болохгүй. Яг байгаа байгаар нь л аваад явах ёстой. Тэр утгаар нь хүний ёсоор оршуулж чадаагүй байсан Д.Сүхбаатар жанжин, Х.Чойбалсан маршал, Ж.Самбуу гуайн энэ оршуулгуудыг бол Алтан Өлгийд аваачиж оршуулах ажлыг зохион байгуулах нэр хүндтэй хэцүү үүрэг бол надад оногдож байсан. Би хийснийхээ дараа бол зөв юм хийсэн юм байна гэдгийг нь ойлгосон. Та нар ямар байдалтай байсныг тэнд байсан хүмүүс мэдэхгүй. Үнэхээр бид нар занданшуулж, бунхалж чадаагүй учраас яг одоо нарийн жаяг ёсоор нь үзэх юм бол бид нар хүн шиг оршуулж чадаагүй байхгүй юу. Одоо бол бид нар хүн шиг оршуулаад, хүндэтгэл үзүүлээд, Төрийн ордныхоо эргэн тойрон байсан оршуулгын газар шиг байсан зүйлийг өөрчилсөн.

 Чингис хааны хөшөөг ордныхоо өмнө барьсан нь бол хамтын шийдвэр байсан. Энэ бол Ардчилсан нам дангаараа яриад хийчихсэн зүйл биш. Тухайн үед ёстой ард түмэн хаан шийдэл гаргаж, хаан сонголт гаргаж, хоёуланд нь ижилхэн суудал өгсөн байх. Тэгж байж үнэхээр Монголчууд их эзэн Чингис хааныхаа хөшөөг Төрийн ордныхоо урд байгуулах шийдвэрийг хамтарч гаргасан байх. Сайн муу нэрийг нь бол цөөн хүн үүрсэн байх. Гэхдээ ийм ийм гавъяатай гэж хэлээд аль нэгийг нь товойлгоод, аль нэгийг нь доош нь хийгээд байх юм бол буруу.

 Түүхийн сайн нь ч миний багш, муу нь ч миний багш гэж Монголчууд ярьдаг. Би энэ асуудлыг босгож байгааг нь ч бол зөв гэж бодож байна. Гэхдээ босгож байгаа нэрээр нөгөө нам руугаа дайраад улс төр хийгээд байгааг нь буруу гэж бодож байна. Би 2 зүйлээр хэлж байна. Энэ бол хууль дээр бичсэн хуультай зүйл. Хуулийг хэн хэрэгсэхгүй байна. Тэр төрийн албан тушаалтнуудад арга хэмжээ авах ёстой. Нэг.

 Хоёрдугаарх нь бол түүхэнд яаж хандах вэ гэдгээ нам болгон өөрийнхөө байр суурийг илэрхийлэх эрхтэй. Эрхтэй гэдэг нь түүхээ үгүйсгэнэ гэсэн үг ерөөсөө биш. Тийм учраас би зарим нэг хүмүүс бас бухимдаж байгаа байх, зөв буруу хэлж байгаа байх. Ардчилсан нам бол Монголын түүхийг уртаар нь, бодитойгоор нь эргэж хардаг байя гэдэг байр суурийг гаргаж ирж байгаа.

 Намайг оюутан байхад, намайг сурагч байхад Чингис хааны нэрийг хэлэх нь битгий хэл Чингис хааны тухай шүлэг бичээд, хөшөөг нь бариад хэлмэгдэж байсан хүмүүс.../минут дуусав/

 **З.Энхболд: -** Гишүүд үг хэлж дууслаа. Монгол Улсын Ерөнхийлөгчийн хоригийг хүлээн зөвшөөрөх эсэх асуудлаар санал хураалт явуулна. Байнгын хороодын саналаар Үндэсний их баяр наадмын тухай хуульд нэмэлт, өөрчлөлт оруулах тухай хуульд тавьсан Ерөнхийлөгчийн хоригийг хүлээн зөвшөөрөх нь зүйтэй гэсэн томъёоллоор санал хураая. Санал хураалт.

 Одоо чинь яах билээ. Н.Отгончимэг хуулиа аваад ирээ. Хууль ийм байна. За амандаа ярихгүй. 31.6. Байнгын хорооны болон нэгдсэн хуралдаанд оролцсон гишүүдийн гуравны хоёр буюу 66.6 хувь нь хоригийг хүлээж аваагүй бол хууль, Улсын Их Хурлын бусад шийдвэр хүчин төгөлдөр үлдэнэ гэж байна. Тэгэхээр 66.6. Одоо энд бол 60.0 хувь байна шүү дээ. Тэгэхээр одоо яасан гэсэн үг вэ? Эсрэгээр байгаа юм биш үү.

 За одоо ингэлээ. Санал хураалтад 60 гишүүн оролцож, 36 гишүүн зөвшөөрч, 60.0 хувиар хоригийг хүлээж авъя гэж шийдлээ.

 Ерөнхийлөгчийн хоригийг хүлээж авсан тул Ерөнхийлөгчийн хоригийн тухай Улсын Их Хурлын тогтоолыг баталъя гэсэн санал хураая. Тогтоол нь хаана байна. Тогтоолыг би унших ёстой юм байна. Тийм юм байхгүй байна л даа. Тогтоолыг уншиж өгнө гэж байна.

 Монгол Улсын Их Хурлын тогтоол. Ерөнхийлөгчийн хоригийн тухай.

 Монгол Улсын Их Хурлын чуулганы хуралдааны дэгийн тухай хуулийн 31 дүгээр зүйлийн 31.1 дэх хэсгийг үндэслэн Монгол Улсын Их Хурлаас ТОГТООХ нь:

 Нэг. 2013 оны 7 сарын 05-ны өдөр баталсан Үндэсний их баяр наадмын тухай хуульд нэмэлт, өөрчлөлт оруулах тухай хуульд бүхэлд нь тавьсан Монгол Улсын Ерөнхийлөгчийн хоригийг хүлээн зөвшөөрсүгэй.

 Хоёр. Энэ тогтоолыг батлагдсан өдрөөс нь эхлэн дагаж мөрдөсүгэй.

 Энэ тогтоолыг баталъя гэдгээр санал хураая. Санал хураалт.

 За 60 гишүүн оролцож, 37 гишүүн зөвшөөрч, 61.7 хувийн саналаар Ерөнхийлөгчийн хоригийн тухай Улсын Их Хурлын тогтоолыг баталж байна.

 Ерөнхийлөгчийн хоригийн тухай Улсын Их Хурлын тогтоолын эцсийн найруулга дээр саналтай гишүүд байна уу? Саналтай гишүүн алга байна. Эцсийн найруулга сонссоноор тооцлоо.

 Одоо Үндэсний их баяр наадмын тухай хуульд нэмэлт, өөрчлөлт оруулах тухай хуулийг хүчингүй болсонд тооцох тухай хуулийн төслийг батлах санал хураалт явуулна. Санал хураалт.

 За батлах гэж байгаа санал бол ийм байна. Үндэсний их баяр наадмын тухай хуульд нэмэлт, өөрчлөлт оруулах тухай хууль хүчингүй болсонд тооцох тухай Монгол Улсын хууль.

 Нэгдүгээр зүйл. 2013 оны 7 сарын 05-ны өдөр баталсан Үндэсний их баяр наадмын тухай хуульд нэмэлт, өөрчлөлт оруулах тухай хуулийг хүчингүй болсонд тооцсугай.

 Хоёрдугаар зүйл. Энэ хуулийг батлагдсан өдрөөс нь эхлэн дагаж мөрдөнө.

 Энэ хуулийг баталъя гэдгээр санал хураая. Санал хураалт.

 60 гишүүн оролцож, 38 гишүүн зөвшөөрч, 63.3 хувийн саналаар хууль батлагдаж байна.

 Үндэсний их баяр наадмын тухай хуульд нэмэлт, өөрчлөлт оруулах тухай хуулийг хүчингүй болсонд тооцох тухай хуулийн эцсийн найруулга дээр саналтай гишүүд байна уу? Алга байна. Эцсийн найруулга сонссоноор тооцлоо.

 За үүгээр наадамтай холбоотой хууль дуусч байна.

***Тав. Ойн тухай хуульд нэмэлт, өөрчлөлт оруулах тухай хуулийн төсөл /****эцсийн хэлэлцүүлэг/.*

 Ойн тухай хуулийн эцсийн хэлэлцүүлгийг явуулъя. Дараагийн асуудал. Байгаль орчин, хүнс, хөдөө аж ахуйн байнгын хорооны танилцуулгыг Улсын Их Хурлын гишүүн С.Дэмбэрэл танилцуулна. Урьж байна.

 **С.Дэмбэрэл: -** Улсын Их Хурлын дарга, дэд дарга, Байнгын хороодын дарга, эрхэм гишүүд ээ,

 Улсын Их Хурлын гишүүн Л.Энх-Амгалан нарын 11 гишүүнээс 2013 оны 5 дугаар сарын 30-ны өдөр Улсын Их Хуралд өргөн мэдүүлсэн Ойн тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Улсын Их Хурлын 2013 оны 7 сарын 5-ны өдрийн нэгдсэн хуралдаанаараа хийж төслийг эцсийн хэлэлцүүлэгт бэлтгүүлэхээр Байгаль орчин, хүнс, хөдөө аж ахуйн байнгын хороонд шилжүүлсэн билээ.

 Байнгын хорооны 2013 оны 7 сарын 08-ны өдрийн хуралдаанаар төслийг нэгдсэн хуралдаанд бэлтгэх асуудлыг хэлэлцээд Улсын Их Хурлын чуулганы хуралдааны дэгийн тухай хуулийн 23.1-д заасны дагуу нэгдсэн хуралдааны анхны хэлэлцүүлгээр олонхийн дэмжлэг авсан саналыг төсөлд нэмж тусган эцсийн хувилбарын төсөл болон эцсийн хэлэлцүүлэгт бэлтгэсэн тухай танилцуулгыг нэгдсэн хуралдаанд оруулж байна.

 Нэг. Нэгдсэн хуралдааны анхны хэлэлцүүлгээр санал хурааж шийдвэрлэсэн дараах асуудлыг төсөлд бүрэн тусгалаа. Тухайлбал,

 -Түймрийн аюултай үед иргэн, аж ахуйн нэгж, байгууллагад хориглох үйлдэл, хүлээх хариуцлагыг төсөлд нэмж тусгав.

 -Ойн анги байхгүй тохиолдолд тухайн нутаг дэвсгэрийн байгаль хамгаалагч мод бэлтгэх эрхийн бичиг олгож, гэрээ байгуулах, мод, модон материалыг гарал үүслийн гэрчилгээ олгох асуудлыг зохицуулсан заалтыг төслийн 4 дүгээр зүйлээс хасав.

 Хоёр. Төслийн зарим зүйл, хэсэг, заалтын найруулгыг сайжруулж, нэр томъёог нь жигдлэн хууль зүйн техникийн шаардлагад нийцүүлэн зарим зүйл, заалтын дугаарыг өөрчиллөө. Тухайлбал, Улсын Их Хурлын гишүүн Г.Баярсайханы төслийн 1 дүгээр зүйлийн 1 дэх хэсэг буюу 26.2.1 дэх заалтын “модны доор ил гал түлэх” гэснийг “модны доор ил задгай гал түлэх” гэж, мөн зүйлийн 26.2.2 дахь заалтын “зориуд шатаах арга хэрэглэх” гэснийг “гал шатаах аргыг хэрэглэх” гэж, мөн зүйлийн 26.2.3 дахь заалтын “цаас, даавуу, хөвөн зэргийг” гэснийг “цаас, даавуу, хөвөн болон болон бусад зүйлийг” гэж найруулах саналыг гаргасан бөгөөд дээрх саналыг төсөлд болон Байнгын хорооны эцсийн хэлэлцүүлэгт бэлтгэсэн тухай танилцуулгад тусгахыг хуралдаанд оролцсон гишүүдийн олонх дэмжлээ.

 Гурав. Ойн тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэт бэлтгэх явцад Улсын Их Хурлын эрхэм гишүүн Л.Энх-Амгалан нэгдсэн хуралдааны анхны хэлэлцүүлгээр хасагдсан мод бэлтгэх болон ойн дагалт баялаг ашиглах эрхийн бичиг, гарал үүслийн гэрчилгээ олгохтой холбоотой төслийн заалтаар дахин санал хураалгая гэсэн саналыг гаргав.

 Улсын Их Хурлын чуулганы хуралдааны дэгийн тухай хуулийн 23.2.3-т заасны дагуу нэгдсэн хуралдааны анхны хэлэлцүүлгээр санал хураагдсан дээрх зарчмын зөрүүтэй саналаар дахин санал хураая гэж санал хураахад Байнгын хорооны хуралдаанд оролцсон гишүүдийн гуравны хоёр нь дэмжсэн болно.

 Улсын Их Хурлын гишүүн А.Бакей, Г.Баярсайхан нар Ойн тухай хууль бол Монгол Улсын бүх нутаг дэвсгэрт үйлчлэх учраас нийтлэг ашиг сонирхлын үүднээс ойн анги байхгүй газарт иргэн түлшний болон ахуйн хэрэглээнд шаардагдах мод бэлтгэх хүсэлтээ байгаль хамгаалагчид гаргах /20.1.4/, арчилгаа, цэвэрлэгээний журмаар мод бэлтгэх /28.4/ болон ой дагалт баялаг ашиглах /38.1/ эрхийн бичиг, гарал үүслийн гэрчилгээг тухайн нутаг дэвсгэрийн байгаль хамгаалагч олгох гэсэн иргэнтэй холбогдсон заалтыг төслөөр нь үлдээе. Харин тухайн нутаг дэвсгэрийн байгаль хамгаалагч нь ойн нөхөрлөл, аж ахуйн нэгж, ойн мэргэжлийн байгууллагатай мод бэлтгэх гэрээ байгуулах /33.1/, аймаг, нийслэлийн иргэдийн Төлөөлөгчдийн Хурлаас тогтоосон хэмжээнд багтаан мод бэлтгэх эрхийн бичиг, гарал үүслийн гэрчилгээ олгох /34.1/, ойгоос бэлтгэсэн гуалин, шургааг, дүнз, зүсмэл материал, түлээг өөр аймаг, сум, хот, суурингийн хооронд тээвэрлэх, худалдахад мод, модон материалын гарал үүслийн гэрчилгээг байгаль хамгаалагчаас авах /22.1.5/ гэсэн аж ахуйн нэгж, байгуулагатай холбогдсон заалтыг төслөөс хасах нь зүйтэй гэсэн саналыг гаргасан юм.

 Улсын Их Хурлын гишүүн Л.Энх-Амгалан дээрх санал нь дундын хувилбар бөгөөд иргэдэд түлшний болон ахуйн хэрэглээний мод бэлтгэх, ойн дагалт баялгийг ашиглах эрхийн бичгийг тухайн нутаг дэвсгэрийн байгаль хамгаалагч нь олгох энэ хуулийн гол үзэл баримтлал юм. Харин аж ахуйн нэгж, байгууллагатай холбогдсон заалтыг хасах санал хууль санаачлагчийн хувьд дэмжиж байна гэв.

 Улсын Их Хурлын гишүүн А.Бакей, Г.Баярсайхан нарын гаргасан “Төслийн 4 дүгээр зүйлийн 22.1.5 дахь заалт, 33.1, 34.1 дэх хэсгийг хасах” гэсэн томъёоллоор санал хураалт явуулсан бөгөөл уг саналыг гишүүдийн олонх дэмжсэн болно.

 Холбогдох өөрчлөлтүүдийг тусгасан хуулийн төслийн хамт дахин санал хураалгах зарчмын зөрүүтэй саналын томъёоллыг Та бүхэнд тараалаа.

 Ойн тухай хуульд нэмэлт, өөрчлөлт оруулах тухай хуулийн төслийг хэлэлцэн баталж өгөхийг хүсье.

 Байгаль орчин, хүнс, хөдөө аж ахуйн байнгын хорооны дарга Г.Баярсайхан.

 2013 оны 7 сарын 08-ны өдөр. Улаанбаатар хот гэжээ.

 **З.Энхболд: -** Байнгын хорооны танилцуулгатай холбогдуулан асуулттай гишүүд байна уу? За Д.Лүндээжанцан гишүүнээр асуулт тасаллаа.

 **Д.Лүндээжанцан: -** Ойн сан бүхий газар амьдарч байгаа хүмүүсийн аж амьдралтай холбоотой асуудлыг бол би ойлгож байгаа юм. Гэлээ гэхдээ ойдоо ер нь л одоо энэ мод, ой мод гэдэг маш л хайр гамтай хандахгүй бол одоо болохгүй гэдэг ерөнхий үзэл баримтлалынхаа хүрээнд гарч байгаа байх гэж ингэж ойлгож байна.

 Үүнтэй холбогдуулаад ганцхан зүйл асууя. Энэ Тусгай хамгаалалттай газар нутгийн ой гэж бас их өргөн хэмжээний газар нутгийг хамарсан байгаа юм. Тэгээд ингээд тусгай газар нутагт амьдарч байгаа хүмүүс одоо бид ямар нөхөн олговор юм уу, дэмжлэг байх юм бэ? Тэнд ойд амьдарч байгаа хүмүүс түлээний мод хүртэл авах эрхгүй байна. Түлээний модоо бол их ойн дунд байдаг. Амьдарч байдаг. Түлээнийхээ модыг авах гэхээр одоо бүр хэдэн зуун километр явж зөвшөөрөл аваад өөр газраас тээвэрлэх болдог.

 Энэ Тусгай хамгаалалттай газар нутаг буюу энэ сайхан газар нутагт төрсөн нь бас нэг талдаа бол хүндрэл бий болгочихоод байна. Эсвэл нүүх үү, эзэнгүй болох уу, эсвэл одоо бас нэг ямар нэгэн хэмжээний тусгай хамгаалалтад газар нутгийг нь авсан учраас төрөөс ямар нэгэн дэмжлэг байх уу гэдэг асуудлыг байнга тавиад байгаа байхгүй юу.

 Одоо энэ Хан Хэнтийн цогцолбор газар, Хөвсгөлийн цогцолбор газар, за Орхоны цогцолбор газар гээд хэдэн зуун километр үргэлжилж байгаа ийм газрууд байгаа юм. Тэгэхээр ядахдаа энэ байгаль хамгаалагчаасаа түлээний модны хэмжээнд. Аргалаа түлэхгүй гэж мань хэлж л байгаа юм л даа. Гэлээ гэхдээ гишүү, ойн цэвэрлэгээг нь, түлээний мод гэдэг бол одоо нойтон ургаж байгаа модыг биш унанги мод..

 **З.Энхболд: -** Д.Лүндээжанцан гишүүн энэ хэлэлцүүлэгт огт оролцоогүй юм байна. Тийм ээ?

 **Д.Лүндээжанцан: -** Үгүй. Оролцсон.

 **З.Энхболд: -** Сүүлийн сар л энийг ярьсандаа.

 **Д.Лүндээжанцан: -** Би бол тусгай хамгаалалттай газар нутгийн тухай л юм яриад байгаа юм л даа.

 **З.Энхболд: -** Таны асуусан асуултын хариу наад хууль дотор чинь байгаа л даа.

 **Д.Лүндээжанцан: -** Би энийгээ бүр лавлаад. Тэгвэл олон түмэнд хууль эрх зүйн сурталчилгаа болог. Ингээд хариулаад өгчихвөл их сайн байна. Тэгэхээр ядахдаа түлээнийхээ модыг авч байвал яадаг юм бэ гэж.

 За ахуйн хэрэглээний мод гэдэг дээр бол жаахан эргэлзээ байгаа гэдгээ бас хэлье.

 **З.Энхболд: -** Байнгын хороон дарга хариулъя. Г.Баярсайхан гишүүн.

 **Г.Баярсайхан: -** За Д.Лүндээжанцан гишүүний асуултад хариулъя. Ойн баялаг яг аргагүй одоо ард иргэд бидний санааг зовоож байгаа асуудал. Хайрлаж хамгаалах асуудал бол хамгийн чухал асуудал. За энэ хууль бол одоо бас нэг ёсондоо таны ярьж байгаа зүйлтэй санаа нэг орж ирж байгаа хууль байгаа юм.

 Ард иргэд түлшний мод, ахуйн хэрэглээний модоо ойн цэвэрлээгээ хэлбэрээр тухайн орон нутагт байгаа байгаль хамгаалагчаас зөвшөөрөл авч цэвэрлэх бололцоо боломж нь бас нээгдэж байгаа гэдгийг хэлмээр байна.

 За нэмж хариулахаар бол С.Оюун сайд та хариулчихна биз дээ.

 **З.Энхболд: -** За С.Оюун гишүүн. Байнгын хорооны өмнөөс нэмж хариулъя.

 **С.Оюун: -** Өнгөрсөн жил батлагдсан Ойн тухай хуулиар тусгай хэрэгцээт газар арчилгаа цэвэрлэгээ хийх талаар журам батлагдана гэж заалт ороод, Д.Лүндээжанцан гишүүн ээ. Тэгээд Засгийн газраар энэ журмыг хэлэлцүүлээд одоо тэр журам батлагдаад Хууль зүйн яаманд бүртгэгдэхээр очсон байгаа. Тэгэхээр тэр дээр тусгай хэрэгцээт газар дотроо улсын тусгай хамгаалалттай газар нутаг ороод энэ шинэ журмаараа хяналт доор арчилгаа цэвэрлэгээ хийж болохоор одоо орж байгаа.

 **З.Энхболд: -** За гишүүд асуулт авч хариулт авлаа. Асууж. Байнгын хорооноос гаргасан зарчмын зөрүүтэй саналаар санал хураая. Ганцхан санал байна.

 Ойн тухай хуульд нэмэлт, өөрчлөлт оруулах тухай хуулийн төслийн талаар зарчмын зөрүүтэй санал. Байгаль орчин, хүнс, хөдөө аж ахуйн байнгын хороогоор дэмжигдсэн.

 Төслийн 4 дүгээр зүйлд 20 дугаар зүйлийн 20.1.4 дэх заалт, 28.4, 38.1 дэх хэсгийн хаалтад байхгүй бол сум, дүүргийн эрх бүхий албан тушаалтан гэснийг хаалтад байхгүй бол тухайн нутаг дэвсгэрийн байгаль хамгаалагч гэж өөрчлөх заалтыг нэмэх. Санал хураая.

 Түрүүн будилсан энэ санал дээр. Одоо энэ саналыг дэмжиж байгаа бол дээшээ дарна. За дэмжихгүй бол доошоогоо. Санал хураалт. Ж.Батсуурь гишүүн хоёр дахь, гурав дахиа гишүүн байгаа. Дээшээ гэдгийг ойлгохгүй л явж дээ, одоо хүртэл.

 58 гишүүн оролцож, 43 гишүүн зөвшөөрч, 74.1 хувийн саналаар санал дэмжигдэж байна.

 Зарчмын зөрүүтэй саналаар санал хурааж дууслаа. Хуулийн төслийг батлах санал хураалт явуулъя.

 Ойн тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт. Санал хурааж байна шүү.

 58 гишүүн оролцож, 41 гишүүн зөвшөөрч, 70.7 хувийн саналаар хуулийн төслүүд батлагдаж байна.

 Ойн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

 Өнөөдрийн хуралдаан завсарлаж байна. Маргааш өглөө 11.00 цагаас хүндэтгэлийн чуулгантай. Комиссын дарга Р.Гончигдорж дээлтэй ирвэл сайн байна гэдэг томъёоллоор зарлал хэлүүлж байна. За баярлалаа.

 ***Хуралдаан 14 цаг 20 минутад өндөрлөв.***

 Соронзон хальснаас буулгасан:

 ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД